9. การกำกับดูแลกิจการ

9.1 นโยบายการกำกับดูแลกิจการ

คณะกรรมการบริษัทตระหนักถึงความสำคัญของการกำกับดูแลกิจการที่ดี
จึงมีนโยบายในการกำกับดูแลกิจการที่ดีตามแนวทางของตลาดหลักทรัพย์แห่งประเทศไทย
โดยครอบคลุมถึงหลักสำคัญ 5 หมวด ได้แก่

  หมวดที่ 1 สิทธิของผู้ถือหุ้น

หมวดที่ 2 การปฏิบัติต่อผู้ถือหุ้นอย่างเท่าเทียมกัน

  หมวดที่ 3 บทบาทของผู้มีส่วนได้เสีย

หมวดที่ 4 การเปิดเผยข้อมูลและความโปร่งใส

หมวดที่ 5 ความรับผิดชอบของคณะกรรมการ

คณะกรรมการได้จัดทำนโยบายการกำกับดูแลกิจการและดำเนินการติดตามเพื่อให้มีการปฏิบัติตามนโยบาย
รวมทั้งทบทวนและปรับปรุงนโยบายดังกล่าวให้มีความเหมาะสมอย่างสม่ำเสมอ

หมวดที่ 1 สิทธิของผู้ถือหุ้น

1. สิทธิของผู้ถือหุ้น

ผู้ถือหุ้นมีสิทธิในฐานะเจ้าของบริษัท
มีสิทธิกำหนดทิศทางการดำเนินการของบริษัทผ่านคณะกรรมการบริษัทที่ผู้ถือหุ้นเลือกเข้ามาทำหน้าที่แทนตน
และมีสิทธิในการตัดสินใจเรื่องที่มีผลกระทบอย่างมีนัยสำคัญต่อบริษัท

คณะกรรมการบริษัทฯให้ความสำคัญและเคารพสิทธิของผู้ถือหุ้นทุกรายโดยสิทธิขั้นพื้นฐานที่ผู้ถือหุ้นพึงได้รับมีดังนี้

-   สิทธิในการซื้อขายหรือโอนหุ้น

  บริษัทฯแต่งตั้งให้บริษัท ศูนย์รับฝากหลักทรัพย์(ประเทศไทย) จำกัด
  ทำหน้าที่เป็นนายทะเบียนหลักทรัพย์ของบริษัทฯเพื่ออำนวยความสะดวกให้แก่ผู้ถือหุ้นในการดำเนินการเกี่ยวกับงานทะเบียนหลักทรัพย์

-   สิทธิในการมีส่วนแบ่งในกำไรของกิจการ

  บริษัทฯมีนโยบายในการจ่ายเงินปันผลให้แก่ผู้ถือหุ้นในอัตราร้อยละ 50
  ของกำไรสุทธิจากการดำเนินงานตามงบการเงินหลังหักเงินสำรองต่างๆตามที่กำหนดไว้ในข้อบังคับของบริษัทและตาม

  กฎหมาย ทั้งนี้
  การจ่ายเงินปันผลขึ้นอยู่กับฐานะการเงินและแผนการลงทุนและความจำเป็นอื่นๆในอนาคต

-   สิทธิในการได้รับข้อมูลข่าวสารอย่างเพียงพอ

  บริษัทฯมีนโยบายในการเปิดเผยข้อมูล
  โดยการเผยแพร่ผ่านระบบข่าวของตลาดหลักทรัพย์และนำข้อมูลที่สำคัญแสดงไว้บนเว็บไซต์ของบริษัท

-   สิทธิในการเข้าร่วมประชุม

  บริษัทฯคำนึงถึงสิทธิในการเข้าร่วมประชุมหรือมอบฉันทะให้ผู้อื่นเข้าร่วมประชุมเพื่อใช้สิทธิออกเสียงในที่ประชุมผู้ถือหุ้นเพื่อแต่งตั้งหรือถอดถอนกรรมการ
  แต่งตั้งผู้สอบบัญชี และเรื่องที่มีผลกระทบต่อบริษัท เช่น การจัดสรรเงินปันผล
  การกำหนดหรือแก้ไขข้อบังคับและหนังสือบริคณห์สนธิ การลดทุนหรือเพิ่มทุน
  และการอนุมัติรายการพิเศษ เป็นต้น ซึ่งในการกำหนดวัน เวลา และสถานที่ประชุม
  บริษัทฯคำนึงถึงความสะดวกของผู้ถือหุ้นที่จะเข้าร่วมประชุม
  ทั้งนี้ผู้ถือหุ้นจะได้รับสิทธิต่างๆในการเข้าร่วมประชุม ทั้งก่อนวันประชุม วันประชุมผู้ถือหุ้น
  และภายหลังการประชุมผู้ถือหุ้น

-   สิทธิในการเสนอวาระการประชุม

  บริษัทฯมีนโยบายให้สิทธิแก่ผู้ถือหุ้นในการเสนอวาระการประชุมของผู้ถือหุ้น
  เพื่อให้คณะกรรมการพิจารณาบรรจุเป็นวาระในการประชุมผู้ถือหุ้น
  โดยผู้ถือหุ้นต้องปฏิบัติตามหลักเกณฑ์ในการเสนอวาระการประชุมผู้ถือหุ้นตามที่คณะกรรมการกำหนด

นอกจากสิทธิขั้นพื้นฐานดังกล่าวข้างต้น
บริษัทฯยังมีนโยบายที่จะส่งเสริมและอำนวยความสะดวกในการใช้สิทธิของผู้ถือหุ้น เช่น

  1. บริษัทฯจะจัดให้ผู้ถือหุ้นได้รับข้อมูล ขั้นตอน
  ระเบียบวาระการประชุมผู้ถือหุ้นและข้อมูลประกอบการพิจารณาอย่างครบถ้วนเพียงพอ
  โดยมีการเผยแพร่ข้อมูลดังกล่าวทั้งภาษาไทยและภาษาอังกฤษในเว็บไซด์ของบริษัทเป็นการล่วงหน้าประมาณ
  1 เดือน และจัดส่งเอกสารล่วงหน้าก่อนวันประชุมอย่างน้อย 21 วันก่อนวันประชุม
  เพื่อให้ผู้ถือหุ้นมีเวลาศึกษาข้อมูล
  โดยหลีกเลี่ยงการเพิ่มวาระอื่นๆที่ไม่ได้กำหนดไว้ล่วงหน้าในการประชุมผู้ถือหุ้น

  2. คณะกรรมการบริษัทฯกำหนด วัน เวลา และสถานที่ ในการจัดประชุมผู้ถือหุ้น
  โดยคำนึงถึงความสะดวกของผู้ถือหุ้นที่จะเข้าร่วมประชุม โดยจัดเตรียมสถานที่ ที่มีขนาดเพียงพอ
  และเดินทางไปได้สะดวกรวมทั้งได้อำนวยความสะดวกให้กับผู้ถือหุ้นอย่างเท่าเทียมกันทุกราย
  ด้วยการจัดให้มีเจ้าหน้าที่คอยดูแลต้อนรับ และให้ความสะดวกอย่างเพียงพอ

  3. บริษัทฯเปิดโอกาสให้ผู้ถือหุ้นทุกคนเข้าร่วมประชุมตลอดระยะเวลาการประชุม
  มีสิทธิซักถามข้อสงสัย เสนอความคิดเห็นต่อที่ประชุมตามระเบียบวาระการประชุมที่เสนอ
  และออกเสียงลงมติในวาระการประชุม

  4. ผู้ถือหุ้นมีสิทธิออกเสียงลงคะแนนแยกสำหรับแต่ละระเบียบวาระที่เสนอ
  การลงมติเลือกใช้วิธีการและอุปกรณ์ออกเสียงที่โปร่งใส สะดวก รวดเร็ว และมีประสิทธิภาพ
  สามารถแสดงผลการลงมติได้รวดเร็ว และผู้ถือหุ้นมีสิทธิทราบผลการลงมติอย่างทันท่วงที

  5. ประธานกรรมการ กรรมการ ผู้บริหาร เข้าร่วมประชุมผู้ถือหุ้นทุกครั้ง หากไม่ติดภารกิจสำคัญ
  เพื่อตอบข้อซักถามและรับฟังความคิดเห็นของผู้ถือหุ้น

  6. บริษัทฯเผยแพร่มติที่ประชุมผู้ถือหุ้น
  พร้อมผลการลงคะแนนเสียงให้สาธารณชนทราบผ่านระบบข่าวของตลาดหลักทรัพย์ฯภายหลังเสร็จสิ้นการประชุม

  7. บริษัทฯบันทึกรายงานการประชุมผู้ถือหุ้นที่มีสาระสำคัญถูกต้อง ครบถ้วน
  เพื่อให้ผู้ถือหุ้นสามารถตรวจสอบ และจัดส่งรายงานการประชุมต่อตลาดหลักทรัพย์ภายใน 14
  วันนับจากวันประชุมผู้ถือหุ้น พร้อมทั้งเผยแพร่รายงานดังกล่าวไว้บนเว็บไซต์ของบริษัท

ในปี 2559
บริษัทฯได้ปฏิบัติตามหลักการกำกับดูแลกิจการที่ดีในหมวดที่เกี่ยวข้องกับสิทธิของผู้ถือหุ้นทุกประการ

  2. การประชุมผู้ถือหุ้น

บริษัทได้กำหนดให้มีการประชุมผู้ถือหุ้นปีละครั้งภายในเวลาไม่เกิน 4
เดือนนับแต่วันสิ้นสุดรอบปีบัญชีของบริษัท และหากมีความจำเป็นเร่งด่วนต้องเสนอวาระเป็นกรณีพิเศษ
ซึ่งเป็นเรื่องที่จะต้องได้รับอนุมัติจากผู้ถือหุ้น บริษัทฯจะเรียกประชุมวิสามัญผู้ถือหุ้นเป็นกรณีไป

บริษัทฯมีนโยบายสนับสนุนและส่งเสริมให้ผู้ถือหุ้นทุกกลุ่มเข้าร่วมประชุมผู้ถือหุ้นโดยในหนังสือเชิญประชุมผู้ถือหุ้นมีการชี้แจงรายละเอียด
ขั้นตอนการลงทะเบียน และเอกสารที่ใช้ในการลงทะเบียนสำหรับผู้ถือหุ้นแต่ละประเภท
รวมถึงกำหนดแบบฟอร์มหนังสือมอบฉันทะไว้ทั้ง 3 ประเภท คือ แบบ ก. แบบ ข.และ แบบ ค.
พร้อมจัดให้มีช่องทางการดาวน์โหลดเอกสารประกอบการประชุมฯผ่านทางเว็บไซด์ของบริษัทฯเพื่อเป็นการอำนวยความสะดวกให้ผู้ถือหุ้นได้ใช้สิทธิในการเข้าร่วมประชุมและออกเสียงลงมติในที่ประชุมอย่างเต็มที่

บริษัทฯได้จัดให้มีคนกลางในการตรวจสอบการนับคะแนนเสียงในกรณีที่มีข้อโต้แย้ง
เพื่อให้เกิดความโปร่งใสในการนับคะแนนเสียง

1.  การดำเนินการก่อนการประชุมผู้ถือหุ้น

1)  บริษัทฯได้เปิดโอกาสให้ผู้ถือหุ้นเสนอเรื่องเพื่อบรรจุเป็นวาระการประชุมและเสนอชื่อบุคคลผู้มีคุณสมบัติเพื่อรับการพิจารณาแต่งตั้งเป็นกรรมการ
    ตามหลักเกณฑ์ที่คณะกรรมการกำหนด

2)  บริษัทเปิดโอกาสให้ผู้ถือหุ้นส่งคำถามที่เกี่ยวข้องกับวาระการประชุมถึงคณะกรรมการล่วงหน้าก่อนวันประชุม
    โดยได้แจ้งให้ผู้ถือหุ้นทราบพร้อมกับการนำส่งหนังสือเชิญประชุมผู้ถือหุ้น
    ซึ่งได้เผยแพร่บนเว็บไซต์ของบริษัท

3)  บริษัทฯได้เผยแพร่มติคณะกรรมการเกี่ยวกับกำหนดวันประชุมสามัญผู้ถือหุ้น
    วันกำหนดสิทธิ(Record Date) ในการเข้าประชุมและรับเงินปันผล
    วันปิดสมุดทะเบียนพักการโอนหุ้น และการจ่ายเงินปันผล ให้ผู้ถือหุ้นรับทราบทันที
    ในวันที่มีการประชุมคณะกรรมการ

4)  หนังสือเชิญประชุมมีรายละเอียดอย่างเพียงพอและครบถ้วน มีรายละเอียดวัน เวลา สถานที่
    ระเบียบวาระการประชุม โดยระบุอย่างชัดเจนว่าเป็นเรื่องเสนอเพื่อทราบ หรือเพื่อพิจารณา
    มีเอกสารประกอบระเบียบวาระต่างๆ ข้อเท็จจริงและเหตุผล ความเห็นของคณะกรรมการ
    ข้อบังคับบริษัทเกี่ยวกับการประชุมผู้ถือหุ้น แผนที่แสดงสถานที่ประชุม
    รายละเอียดของเอกสารที่ผู้ถือหุ้นจะต้องนำมาแสดงในวันประชุม และวิธีการเข้าร่วมประชุม
    ทั้งนี้ เพื่อรักษาประโยชน์และอำนวยความสะดวกในการสื่อสารสำหรับผู้ถือหุ้นต่างชาติ
    บริษัทได้จัดทำเอกสารที่เกี่ยวข้องกับการประชุมเป็นภาษาอังกฤษเผยแพร่บนเว็บไซต์ของบริษัท

5)  บริษัทมอบให้บริษัท ศูนย์รับฝากหลักทรัพย์ (ประเทศไทย) จำกัด
    ซึ่งเป็นนายทะเบียนหุ้นของบริษัทเป็นผู้จัดส่งหนังสือเชิญประชุมให้ผู้ถือหุ้น
    และได้เผยแพร่ข้อมูลดังกล่าวซึ่งเป็นข้อมูลเดียวกับที่บริษัทจัดส่งให้กับผู้ถือหุ้นและใช้ในการประชุมผ่านทางเว็บไซต์ของบริษัทฯ
    ประมาณ 30 วันก่อนวันประชุมผู้ถือหุ้น
    เพื่อเปิดโอกาสให้ผู้ถือหุ้นได้มีเวลาศึกษาข้อมูลประกอบการประชุมล่วงหน้า
    รวมทั้งได้มีการประกาศลงหนังสือพิมพ์รายวัน ติดต่อกันไม่น้อยกว่า 3 วัน
    และก่อนวันประชุมไม่น้อยกว่า 3 วัน เพื่อบอกกล่าวเรียกประชุมผู้ถือหุ้นด้วย

    1.  การดำเนินการในวันประชุมผู้ถือหุ้น

1)  บริษัทฯกำหนด วัน เวลา และสถานที่ ในการจัดประชุมผู้ถือหุ้น
    โดยคำนึงถึงความสะดวกของผู้ถือหุ้นที่จะเข้าร่วมประชุม โดยจัดเตรียมสถานที่
    ที่มีขนาดเพียงพอ
    และเดินทางไปได้สะดวกรวมทั้งได้อำนวยความสะดวกให้กับผู้ถือหุ้นอย่างเท่าเทียมกันทุกราย
    ด้วยการจัดให้มีเจ้าหน้าที่คอยดูแลต้อนรับ และให้ความสะดวกอย่างเพียงพอ

2)  บริษัทเปิดให้ผู้ถือหุ้นลงทะเบียนล่วงหน้าก่อนการประชุม
    และอำนวยความสะดวกให้ผู้ถือหุ้นได้ใช้สิทธิในการเข้าร่วมประชุมอย่างเต็มที่

3)  บริษัทฯเปิดโอกาสให้ผู้ถือหุ้นที่ไม่สามารถเข้าประชุมด้วยตนเอง
    สามารถใช้สิทธิออกเสียงด้วยการมอบฉันทะให้บุคคลอื่น หรือกรรมการอิสระ
    เพื่อเข้าร่วมประชุมและออกเสียงลงมติแทน โดยผู้ถือหุ้นสามารถเลือกใช้หนังสือมอบฉันทะทั้ง 3
    แบบ คือ แบบ ก. แบบ ข.และ แบบ ค.ซึ่งได้จัดส่งไปพร้อมกับหนังสือเชิญประชุม
    หรือสามารถดาวน์โหลดผ่านทางเว็บไซด์ของบริษัท

4)  บริษัทใช้ระบบบาร์โค้ดที่แสดงรายละเอียดของผู้ถือหุ้นแต่ละรายที่ได้จัดพิมพ์ไว้บนแบบฟอร์มลงทะเบียน
    เพื่ออำนวยความสะดวก รวดเร็ว และแม่นยำในการลงทะเบียน การนับคะแนนและแสดงผล

5)  ประธานกรรมการ กรรมการ ผู้บริหาร ผู้สอบบัญชี
    เข้าร่วมประชุมผู้ถือหุ้นเพื่อตอบคำถามในเรื่องที่เกี่ยวข้อง

6)  เพื่อความโปร่งใสในการนับคะแนนเสียง
    บริษัทฯได้จัดให้มีคนกลางในการตรวจสอบการนับคะแนนเสียงในกรณีที่มีข้อโต้แย้ง คือผู้สอบบัญชี

7)  บริษัทให้สิทธิผู้ถือหุ้นที่มาร่วมประชุมภายหลังการประชุมเริ่มแล้ว มีสิทธิออกเสียง
    หรือลงคะแนนในระเบียบวาระที่อยู่ระหว่างการพิจารณา และยังไม่ได้ลงมติ

8)  ก่อนเข้าสู่วาระการประชุม บริษัทฯจะชี้แจงกฎเกณฑ์ต่างๆ ที่ใช้ในการประชุม
    รวมทั้งขั้นตอนการออกเสียงลงมติ

9)  บริษัทได้จัดสรรเวลาในการประชุมอย่างเพียงพอ
    เปิดโอกาสให้ผู้ถือหุ้นมีสิทธิอย่างเท่าเทียมกันในการแสดงความคิดเห็นและตั้งคำถามในที่ประชุม
    ก่อนการลงมติในแต่ละวาระ

10) บริษัทฯจะไม่เพิ่มวาระอื่นนอกเหนือจากที่ระบุไว้ในหนังสือเชิญประชุม
    และไม่มีการเปลี่ยนแปลงข้อมูลสำคัญในที่ประชุมผู้ถือหุ้นอย่างกะทันหัน

11) บริษัทมีการใช้บัตรลงคะแนนเสียงสำหรับทุกวาระ
    เพื่อความโปร่งใสและตรวจสอบได้กรณีที่มีข้อโต้แย้งในภายหลัง
    และในกรณีที่วาระนั้นมีหลายรายการ เช่น วาระการแต่งตั้งกรรมการ
    บริษัทเปิดโอกาสให้ผู้ถือหุ้นสามารถเลือกกรรมการเป็นรายบุคคล

    1.  การดำเนินการภายหลังวันประชุมผู้ถือหุ้น

1)  บริษัทฯเผยแพร่มติที่ประชุมผู้ถือหุ้น
    พร้อมผลการลงคะแนนเสียงผ่านระบบข่าวของตลาดหลักทรัพย์ฯ ภายใน 9.00 น.
    ของวันรุ่งขึ้นภายหลังจากวันประชุมผู้ถือหุ้น

2)  บริษัทฯบันทึกรายงานการประชุมผู้ถือหุ้นที่มีสาระสำคัญถูกต้อง ครบถ้วน
    เพื่อให้ผู้ถือหุ้นสามารถตรวจสอบได้
    โดยได้บันทึกรายชื่อและตำแหน่งของกรรมการที่เข้าร่วมประชุม วิธีการลงคะแนนและนับคะแนน
    ความเห็นของผู้ถือหุ้น คำชี้แจงของกรรมการและผู้บริหาร รวมทั้งมติที่ประชุมไว้อย่างชัดเจน
    ซึ่งแยกเป็นคะแนนที่เห็นด้วย ไม่เห็นด้วย หรืองดออกเสียง
    โดยได้จัดส่งรายงานการประชุมต่อตลาดหลักทรัพย์ภายใน 14 วันนับจากวันประชุมผู้ถือหุ้น
    และได้เผยแพร่รายงานดังกล่าวไว้บนเว็บไซต์ของบริษัท

  การประชุมสามัญผู้ถือหุ้นประจำปี 2559

บริษัทฯเปิดโอกาสให้ผู้ถือหุ้นรายย่อยเสนอเรื่องเพื่อบรรจุเป็นวาระการประชุมและเสนอชื่อบุคคลเพื่อแต่งตั้งเป็นกรรมการ
ตั้งแต่วันที่ 1 มกราคม 2559 ถึงวันที่ 31 มกราคม 2559
และส่งคำถามเกี่ยวกับบริษัทล่วงหน้าก่อนการประชุม
เมื่อพ้นกำหนดระยะเวลาดังกล่าวพบว่าไม่มีผู้ถือหุ้นท่านใดเสนอวาระการประชุมและส่งคำถามล่วงหน้าก่อนการประชุม

ในวันที่ 24 กุมภาพันธ์ 2559
บริษัทฯได้เผยแพร่มติกรรมการบริษัทผ่านระบบข่าวของตลาดหลักทรัพย์แห่งประเทศไทย
พร้อมกำหนดวันประชุมสามัญผู้ถือหุ้น ประจำปี 2559 ในวันที่ 26 เมษายน 2559 เวลา 10.00 น.
กำหนดรายชื่อผู้ถือหุ้นที่มีสิทธิเข้าร่วมประชุมและออกเสียงลงคะแนน ในวันที่ 11 มีนาคม
2559(Record Date) และให้รวบรวมรายชื่อตามมาตรา 225
ของพระราชบัญญัติหลักทรัพย์และตลาดหลักทรัพย์ พ.ศ.2535(แก้ไขเพิ่มเติม พ.ศ.2551)
โดยวิธีปิดสมุดทะเบียน ในวันที่ 14 มีนาคม 2559

บริษัทฯได้เผยแพร่หนังสือเชิญประชุมสามัญผู้ถือหุ้นประจำปี 2559
พร้อมเอกสารประกอบการประชุมทั้งภาษาไทยและภาษาอังกฤษบนเวบไซต์ของบริษัทฯที่
www.thaiwireproducts.com และมอบหมายให้บริษัท ศูนย์รับฝากหลักทรัพย์(ประเทศไทย)
จำกัด ซึ่งเป็นนายทะเบียนหลักทรัพย์
เป็นผู้จัดส่งหนังสือเชิญประชุมให้แก่ผู้ถือหุ้นทางไปรษณีย์ลงทะเบียน

การประชุมสามัญผู้ถือหุ้น ประจำปี 2559 ในวันที่ 26 เมษายน 2559
มีผู้ถือหุ้นและผู้รับมอบฉันทะมาประชุมทั้งสิ้น 58 ราย รวมเป็นจำนวนหุ้นทั้งสิ้น 14,696,406 หุ้น
คิดเป็นร้อยละ 54.43 โดยมีประธานกรรมการ กรรมการ ผู้บริหาร ผู้สอบบัญชี
ได้เข้าร่วมประชุมผู้ถือหุ้นเพื่อตอบคำถามในที่ประชุม

ภายหลังการประชุมเสร็จสิ้น
บริษัทฯได้เผยแพร่มติที่ประชุมและผลการลงคะแนนในแต่ละวาระภายในวันที่ประชุม
และได้นำส่งรายงานการประชุมสามัญผู้ถือหุ้น ประจำปี 2559 ต่อตลาดหลักทรัพย์แห่งประเทศไทย
พร้อมทั้งเผยแพร่รายงานการประชุมดังกล่าวบนเวบไซต์ของบริษัทฯที่
www.thaiwireproducts.com ตั้งแต่วันที่ 4 พฤษภาคม 2559

จากการดำเนินการประชุมสามัญผู้ถือหุ้น ประจำปี 2559 ดังกล่าว
บริษัทฯได้รับการประเมินคุณภาพการจัดประชุมสามัญผู้ถือหุ้น(AGM Assessment)
โดยสมาคมส่งเสริมผู้ลงทุนไทย ด้วยคะแนนเต็มร้อยละ100 เป็นปีที่ 2 อย่างต่อเนื่องนับแต่ปี 2558
เป็นต้นมา

  หมวดที่ 2 การปฏิบัติต่อผู้ถือหุ้นอย่างเท่าเทียมกัน

คณะกรรมการบริษัทฯมีนโยบายในการสร้างความเท่าเทียมกันและเป็นธรรมให้ผู้ถือหุ้นทุกรายทุกกลุ่ม
ไม่ว่าจะเป็นผู้ถือหุ้นรายใหญ่ หรือผู้ถือหุ้นรายย่อย

  -
  คณะกรรมการบริษัทฯมีนโยบายในการกำกับดูแลให้ผู้ถือหุ้นได้รับการปฏิบัติและปกป้องสิทธิขั้นพื้นฐานอย่างเท่าเทียมกัน
  ดังนั้น
  ในการจัดประชุมผู้ถือหุ้นจึงมีกระบวนการในการประชุมผู้ถือหุ้นที่มีลักษณะที่สนับสนุนให้มีการปฏิบัติต่อผู้ถือหุ้นทุกรายอย่างเท่าเทียมกัน
  เปิดโอกาสให้ผู้ถือหุ้นส่วนน้อยสามารถเสนอชื่อบุคคลเพื่อเข้าดำรงตำแหน่งกรรมการล่วงหน้า
  เปิดโอกาสให้ผู้ถือหุ้นที่ไม่สามารถเข้าประชุมด้วยตนเองสามารถใช้สิทธิออกเสียงโดยมอบฉันทะให้ผู้อื่นมาประชุมและออกเสียงลงมติแทน
  และเปิดโอกาสให้ผู้ถือหุ้นส่วนน้อยสามารถเสนอวาระการประชุมล่วงหน้าก่อนวันประชุมผู้ถือหุ้น
  พร้อมทั้งเผยแพร่รายละเอียดของหนังสือเชิญประชุมผู้ถือหุ้นบนเว็บไซด์ของบริษัทล่วงหน้าประมาณ
  30 วัน ก่อนวันประชุม

-   บริษัทฯได้กำหนดมาตรการป้องกันกรณีที่กรรมการและผู้บริหารใช้ข้อมูลภายในเพื่อหาประโยชน์แก่ตนเองหรือผู้อื่นในทางมิชอบ
    ซึ่งเป็นการเอาเปรียบผู้ถือหุ้นอื่น โดยการจำกัดจำนวนบุคคลที่สามารถเข้าถึงข้อมูล
    และนำระบบการเข้ารหัสมาใช้ และยังได้กำหนดไว้ในจริยธรรมทางธุรกิจ ห้ามมิให้กรรมการ
    ผู้บริหารและพนักงานใช้ข้อมูลที่มิได้เปิดเผยให้ทราบโดยทั่วไปซึ่งอาจมีผลกระทบต่อราคาหุ้น
    และต้องละเว้นการทำธุรกรรมเกี่ยวกับหุ้นของบริษัทในช่วงเวลาที่จะมีการประกาศข้อมูลที่สำคัญ
    รวมถึงไม่ให้ข้อมูลแก่บุคคลอื่นเพื่อประโยชน์ในการซื้อขายหลักทรัพย์ของบริษัท

-   บริษัทฯกำหนดให้กรรมการและผู้บริหารเปิดเผยข้อมูลเกี่ยวกับส่วนได้เสียของตนและผู้เกี่ยวข้อง
    เพื่อให้คณะกรรมการสามารถพิจารณาธุรกรรมของบริษัทที่อาจมีความขัดแย้งของผลประโยชน์และสามารถตัดสินเพื่อประโยขน์ของบริษัทโดยรวม
    โดยกรรมการและผู้บริหารที่มีส่วนได้เสียกับธุรกรรมที่ทำกับบริษัทไม่มีส่วนร่วมในการตัดสินใจทำธุรกรรมดังกล่าว

-   สำหรับการซื้อขายหลักทรัพย์บริษัทของกรรมการ และผู้บริหาร
    บริษัทได้แจ้งให้กรรมการและผู้บริหารรายงานการเปลี่ยนแปลงการถือหลักทรัพย์ต่อสำนักงาน
    ก.ล.ต. ตามที่กำหนดไว้ในมาตรา 59 แห่งพระราชบัญญัติหลักทรัพย์และตลาดหลักทรัพย์
    พ.ศ.2535 และได้บรรจุวาระเรื่องการถือครองหลักทรัพย์ของกรรมการ
    และผู้บริหารไว้ในการประชุมคณะกรรมการบริษัท
    รวมทั้งมีการเปิดเผยการถือครองหลักทรัพย์ไว้ในรายงานประจำปีและแบบแสดงข้อมูลประจำปี(แบบ
    56-1)

-   บริษัทมีโครงสร้างการถือหุ้นแบบไม่ซับซ้อน
    และรายการระหว่างกันที่เกิดขึ้นทั้งหมดเป็นการทำรายการตามปกติธุรกิจ

-   บริษัทยึดถือปฏิบัติตามกฎหมาย ข้อกำหนดของตลาดหลักทรัพย์ และสำนักงาน ก.ล.ต. เช่น
    หลักเกณฑ์การทำรายการที่เกี่ยวโยงกัน หลักเกณฑ์การได้มาจำหน่ายไปซึ่งสินทรัพย์ เป็นต้น
    โดยถือเสมือนหนึ่งเป็นรายการที่กระทำกับบุคคลภายนอก
    และคำนึงถึงประโยชน์สูงสุดของบริษัทฯโดยผู้มีส่วนได้เสียจะต้องไม่มีส่วนในการพิจารณารายการที่ตนมีความขัดแย้งทางผลประโยชน์
    และมีการเปิดเผยรายการระหว่างกันไว้ในรายงานประจำปี และแบบแสดงข้อมูลประจำปี(แบบ
    56-1)

ในปี 2559 บริษัทไม่ได้รับข้อร้องเรียนใดๆ เกี่ยวกับการไม่เคารพในสิทธิพื้นฐานของผู้ถือหุ้น
โดยบริษัทได้มีการปฏิบัติต่อผู้ถือหุ้นอย่างเท่าเทียมกัน
และไม่พบการใช้ข้อมูลภายในของบริษัทเพื่อแสวงหาผลประโยชน์ แต่อย่างใด

หมวดที่ 3 บทบาทของผู้มีส่วนได้เสีย

บริษัทฯยึดมั่นในการดำเนินกิจการด้วยการเคารพสิทธิและปฏิบัติต่อผู้มีส่วนได้เสียอย่างเป็นธรรม
รับฟังความคิดเห็น สร้างความเข้าใจกับผู้มีส่วนได้เสีย
รวมทั้งส่งเสริมให้เกิดความร่วมมืออย่างสร้างสรรค์

บริษัทฯมีแนวทางการปฎิบัติต่อผู้มีส่วนได้เสียกลุ่มต่างๆ ดังนี้

ผู้ถือหุ้น

บริษัทฯมุ่งมั่นดำเนินธุรกิจอย่างมีประสิทธิภาพ ด้วยความโปร่งใส รอบคอบ
เพื่อสร้างความเจริญเติบโต และให้ผู้ถือหุ้นได้รับผลตอบแทนที่ดีอย่างต่อเนื่อง
ให้ความสำคัญกับผู้ถือหุ้นอย่างเท่าเทียมกัน
และรักษาผลประโยชน์ของผู้ถือหุ้นโดยมีมาตรการป้องกันการใช้ข้อมูลภายในเพื่อประโยชน์ส่วนตนของกรรมการและผู้บริหาร

ลูกค้า

บริษัทมีนโยบายในการดูแลลูกค้าด้วยการผลิตสินค้าที่ได้มาตรฐานทั้งในด้านคุณภาพและความปลอดภัยในการนำสินค้าไปใช้งาน
และหากเกิดความเสียหายจากการใช้สินค้า บริษัทฯจะทำการชดเชยให้แก่ลูกค้าโดยทันที

คู่ค้า

บริษัทฯมีนโยบายในการปฏิบัติต่อคู่ค้าอย่างเป็นธรรมและรับผิดชอบต่อคู่ค้า
ยึดถือการปฏิบัติตามกรอบการแข่งขันทางการค้าที่เหมาะสม สุจริต โปร่งใส
มีการแข่งขันและเสนอราคาอย่างเป็นธรรม และเสมอภาค เพื่อสร้างความเชื่อถือซึ่งกันและกัน

บริษัทฯปฎิบัติตามเงื่อนไขทางการค้าและสัญญาที่กำหนดและคำมั่นที่ให้ไว้กับคู่ค้าอย่างเคร่งครัด
มีการพิจารณาราคาซื้อที่เหมาะสม ยุติธรรม โดยคำนึงถึงความสมเหตุสมผลทั้งด้านราคา
คุณภาพและบริการ ไม่เรียกหรือรับทรัพย์สินหรือผลประโยชน์ใดๆจากคู่ค้า ในการคัดเลือกคู่ค้า
บริษัทฯให้การสนับสนุนคู่ค้าที่ทำธุรกิจอย่างมีจริยธรรม มีความรับผิดชอบต่อสังคมและสิ่งแวดล้อม
และหลีกเลี่ยงการซื้อสินค้ากับคู่ค้าที่ละเมิดสิทธิมนุษยชนหรือละเมิดทรัพย์สินทางปัญญา
และไม่ทำธุรกิจกับคู่ค้าที่มีพฤติกรรมที่ไม่ชอบด้านกฎหมาย ทั้งนี้
บริษัทได้กำหนดนโยบายการปฏิบัติต่อคู่ค้าพร้อมแนวทางปฏิบัติในการจัดหาและคัดเลือกคู่ค้าไว้อย่างชัดเจนในคู่มือการกำกับดูแลกิจการที่ดี

เจ้าหนี้

บริษัทฯยึดมั่นในการปฏิบัติตามเงื่อนไข ข้อกำหนดของสัญญาและพันธะทางการเงินอย่างเคร่งครัด
ดำเนินการให้มีการชำระคืนเงินกู้และดอกเบี้ยให้กับเจ้าหนี้ทุกประเภท ครบถ้วนตามกำหนดเวลา
และมีการรายงานข้อมูลที่ถูกต้อง ครบถ้วนแก่เจ้าหนี้

คู่แข่ง

บริษัทฯมีนโยบายดำเนินธุรกิจอย่างเป็นธรรม ปฏิบัติตามกรอบกติกาการแข่งขันสากล
ไม่กล่าวหาหรือทำลายบริษัทคู่แข่งด้วยข้อมูลที่ไม่เป็นความจริง
ไม่ละเมิดความลับหรือล่วงรู้ความลับทางการค้าของคู่แข่งด้วยวิธีการฉ้อฉล

พนักงาน

บริษัทฯมุ่งมั่นในการปฏิบัติต่อพนักงานอย่างเป็นธรรม ไม่มีการใช้แรงงานผิดกฎหมาย
มีการพัฒนาศักยภาพในการทำงานอย่างต่อเนื่องด้วยการจัดให้มีการฝึกอบรมทั้งภายในและภายนอกบริษัท
จัดโครงสร้างตำแหน่งงานให้มีโอกาสก้าวหน้าในตำแหน่งงานที่ชัดเจนเพื่อให้พนักงานมีโอกาสเติบโตตามความสามารถ
มีคุณภาพชีวิตที่ดีและมีความปลอดภัยในการทำงาน รวมถึงได้รับความคุ้มครองตามกฎหมาย

บริษัทฯมีระบบการจ่ายค่าตอบแทนและผลประโยชน์พนักงานอย่างเหมาะสม
ใกล้เคียงกับบริษัทฯในอุตสาหกรรมเดียวกัน ไม่มีการใช้แรงงานผิดกฎหมาย
มีการพิจารณาผลการทำงานของพนักงานอย่างยุติธรรม ไม่เลือกปฎิบัติ
และให้สิทธิด้านต่างๆเกี่ยวกับการจ้างงาน เช่น การอนุญาตให้ลางาน
การมีช่องทางสื่อสารระหว่างพนักงานและผู้บริหาร
เพื่อรับฟังปัญหาและแลกเปลี่ยนความคิดเห็นระหว่างกัน

ในด้านสวัสดิการ บริษัทฯให้ความสำคัญกับคุณภาพชีวิตของพนักงาน จึงจัดให้มีสวัสดิการต่างๆ เช่น
ค่ารักษาพยาบาลสำหรับพนักงานและครอบครัว การตรวจสุขภาพประจำปี การประกันอุบัติเหตุ
และจัดให้มีกองทุนสำรองเลี้ยงชีพ นอกจากนี้ยังให้ความสำคัญกับการดูแลความปลอดภัยของพนักงาน
โดยจัดให้มีการซ้อมหนีไฟ และระบบป้องกันอัคคีภัย เป็นต้น

ชุมชน สังคม และสิ่งแวดล้อม

บริษัทฯมีนโยบายที่จะประกอบธุรกิจโดยคำนึงถึง ชุมชน สังคม และสิ่งแวดล้อม ปฏิบัติตามกฎหมาย
กฎระเบียบและข้อบังคับของชุมชนอย่างเคร่งครัด
ส่งเสริมให้คนในองค์กรตระหนักถึงการมีส่วนร่วมในการอนุรักษ์ทรัพยากรธรรมชาติและรักษาสภาพแวดล้อม
หลีกเลี่ยงการกระทำที่อาจก่อให้เกิดอันตรายหรือมลภาวะต่อสิ่งแวดล้อม

ในการดูแลชุมชน สังคม และสิ่งแวดล้อม บริษัทได้นำมาตรฐานระบบคุณภาพด้านสิ่งแวดล้อม ISO
14001 มาตรฐานระบบด้านความปลอดภัยอาชีวอนามัย OHSAS 18001
และมาตรฐานระบบการจัดการด้านพลังงาน ISO 50001 มาใช้ในโรงงาน
มีการศึกษาวิธีการในการประหยัดพลังงานเพื่อลดปริมาณการใช้พลังงานไฟฟ้าในกระบวนการผลิตซึ่งเป็นสาเหตุหนึ่งของการเกิดภาวะโลกร้อน
รวมถึงลงทุนในโครงการผลิตกระแสไฟฟ้าจากพลังงานธรรมชาติ เช่น
ติดตั้งกังหันลมในการผลิตกระแสไฟฟ้า และติดตั้งแผงโซล่าเซลเพื่อผลิตกระแสไฟฟ้าใช้ในโรงงาน
เป็นต้น เพิ่มพื้นที่สีเขียวบริเวณรอบโรงงานและปรับปรุงภูมิทัศน์บริเวณชุมชน
จัดสร้างสถานที่ออกกำลังกายสำหรับประชาชน
พร้อมทั้งปฏิบัติตามกฎหมายและกฎระเบียบของหน่วยงานที่เกี่ยวข้องต่างๆ อย่างเคร่งครัด

ภาครัฐ

บริษัทฯมีนโยบายในการดำเนินธุรกิจภายใต้ข้อกำหนดของกฎหมาย กฎระเบียบ หรือข้อบังคับ
อย่างเคร่งครัดและถูกต้อง ไม่ล่วงละเมิดทรัพย์สินทางปัญญาหรือลิขสิทธ์ เช่น มีการใช้ Software
ที่ถูกลิขสิทธิ์ รวมถึงให้ความช่วยเหลือในโครงการต่างๆของภาครัฐอย่างสม่ำเสมอ

นโยบายเกี่ยวกับการป้องกันการทุจริต การคอร์รัปชั่น

บริษัทฯมีนโยบายต่อต้านการทุจริต
เนื่องจากเห็นว่าการทุจริตเป็นปัจจัยหนึ่งที่บั่นทอนความพยายามในการพัฒนาคุณภาพ
เป็นภัยต่อการดำเนินกิจการให้ยั่งยืนและเป็นภัยต่อสังคมของประเทศ
ทำให้ขีดความสามารถในการแข่งขันของบริษัทฯลดลง

การดำเนินการเพื่อต่อต้านการทุจริตคอร์รัปชันของบริษัท
เริ่มต้นด้วยการที่ผู้บริหารระดับสูงของบริษัทฯไม่สนับสนุนให้มีการรับหรือจ่ายสินบนในกรณีใดๆทั้งสิ้นโดยกำหนดไว้ในจรรยาบรรณและจริยธรรมในการดำเนินธุรกิจของบริษัท
มีการกำหนดนโยบายต่อต้านการทุจริตคอร์รัปชั่นที่ครอบคลุมการคอร์รัปชั่นในรูปแบบต่างๆ
รวมทั้งมาตรการปฏิบัติที่ชัดเจน ทั้งนี้
เพื่อให้พนักงานและผู้มีส่วนได้เสียอื่นๆมั่นใจได้ว่าบริษัทฯจะไม่ถูกบ่อนทำลายจากพฤติกรรมการทุจริตคอรัปชั่น
ส่วนในระดับพนักงาน
บริษัทฯได้กำหนดลักษณะความผิดของการทุจริตต่อหน้าที่และทุจริตต่อบริษัทเป็นความผิดขั้นร้ายแรงสูงสุดไว้ในข้อบังคับพนักงาน

นอกจากนี้
คณะกรรมการบริษัทยังได้พัฒนากลไกในการมีส่วนร่วมของผู้มีส่วนได้เสียในการกำกับดูแลกิจการ
โดยเปิดโอกาสให้ผู้มีส่วนได้เสียสามารถติดต่อสื่อสารและแจ้งความห่วงใยของตนในเรื่องเกี่ยวกับการกระทำที่อาจเข้าข่ายขัดต่อหลักจริยธรรมที่ตนได้พบเห็นต่อคณะกรรมการบริษัทฯได้โดยเสรี

ในปี 2559 ที่ผ่านมา บริษัทไม่ได้รับเรื่องร้องเรียนการกระทำทุจริต หรือการกระทำผิดจริยธรรม
และไม่เคยมีประวัติการฝ่าฝืนกฎหมายด้านแรงงาน การจ้างงาน ผู้บริโภค การแข่งขันทางการค้า
และไม่เคยมีการรายงานหรือการร้องเรียนเกี่ยวกับการติดสินบนและการคอร์รัปชั่น แต่อย่างใด

(ทั้งนี้ สามารถดูรายละเอียดเพิ่มเติมเกี่ยวกับการปฏิบติต่อผู้มีส่วนได้เสียได้ในห้วข้อ
“ความรับผิดชอบต่อสังคม”)

หมวดที่ 4 การเปิดเผยข้อมูลและความโปร่งใส

บริษัทฯ มีนโยบายในการเปิดเผยข้อมูลสำคัญของบริษัท รวมถึงข้อมูลทางการเงิน
ข้อมูลทั่วไปที่สำคัญเกี่ยวกับธุรกิจและผลประกอบการของบริษัทฯ อย่างถูกต้อง ครบถ้วน เพียงพอ
ทันเวลา และโปร่งใส
เป็นไปตามข้อกำหนดของสำนักงานคณะกรรมการกำกับหลักทรัพย์และตลาดหลักทรัพย์(ก.ล.ต.)
และตลาดหลักทรัพย์แห่งประเทศไทย(ต.ล.ท.)

คณะกรรมการบริษัทเป็นผู้รับผิดชอบต่องบการเงินของบริษัท
และสารสนเทศทางการเงินที่ปรากฏในรายงานประจำปี
ซึ่งข้อมูลที่แสดงในรายงานทางการเงินต้องมีความถูกต้องในสาระสำคัญและเป็นไปตามหลักมาตรฐานการบัญชีที่รับรองทั่วไปในประเทศไทย
โดยเลือกใช้นโยบายบัญชีที่เหมาะสมและถือปฏิบัติอย่างสม่ำเสมอ ใช้ดุลยพินิจอย่างระมัดระวัง
และประมาณการที่เหมาะสม
รวมทั้งมีการเปิดเผยข้อมูลสำคัญอย่างเพียงพอในหมายเหตุประกอบงบการเงิน

คณะกรรมการได้ดูแลให้บริษัทมีระบบการควบคุมภายในที่มีประสิทธิผลเพื่อให้มั่นใจได้อย่างมีเหตุผลว่าการบันทึกข้อมูลทางบัญชีมีความถูกต้อง
ครบถ้วนและเพียงพอที่จะดำรงรักษาไว้ซึ่งทรัพย์สิน
และเพื่อให้ทราบจุดอ่อนเพื่อป้องกันไม่ให้เกิดการทุจริตหรือการดำเนินการที่ผิดปกติอย่างมีสาระสำคัญ

คณะกรรมการมีความเห็นว่าระบบการควบคุมภายในของบริษัทโดยรวมอยู่ในระดับที่น่าพอใจและสามารถสร้างความเชื่อมั่นอย่างมีเหตุผลต่อความเชื่อถือได้ของงบการเงิน
ณ วันที่ 31 ธันวาคม 2559

ในการนี้ คณะกรรมการได้แต่งตั้งคณะกรรมการตรวจสอบ
ซึ่งประกอบด้วยกรรมการที่ไม่ได้เป็นผู้บริหารเป็นผู้ดูแลรับผิดชอบเกี่ยวกับคุณภาพของรายงานทางการเงินและระบบการควบคุมภายใน
และความเห็นเกี่ยวกับ

เรื่องนี้ของคณะกรรมการตรวจสอบได้ปรากฏในรายงานของคณะกรรมการตรวจสอบซึ่งแสดงไว้ในรายงานประจำปี

ทั้งนี้ ข้อมูลที่ควรเปิดเผย ประกอบด้วย

ข้อมูลทางการเงิน

-   รายงานงบการเงินที่ผ่านการตรวจสอบจากผู้สอบบัญชี
    และผ่านการสอบทานจากคณะกรรมการตรวจสอบของบริษัทแล้ว

  ข้อมูลที่มิใช่รายงานทางการเงิน

-   โครงสร้างกรรมการ

-   บทบาทและหน้าที่ของคณะกรรมการและคณะกรรมการชุดย่อย

-   จำนวนครั้งของการประชุมและจำนวนครั้งที่คณะกรรมการแต่ละท่านเข้าร่วมประชุม

-   รายงานความรับผิดชอบของคณะกรรมการต่อรายงานทางการเงิน

-   การฝึกอบรมและพัฒนาความรู้ด้านวิชาชีพอย่างต่อเนื่องของคณะกรรมการ

-   ค่าตอบแทนกรรมการและผู้บริหาร

ในส่วนของงานด้านผู้ลงทุนสัมพันธ์นั้น
บริษัทฯยังไม่ได้จัดตั้งหน่วยงานขึ้นเฉพาะเนื่องจากกิจกรรมในเรื่องดังกล่าวยังไม่มากนัก
แต่ได้มอบหมายให้ฝ่ายบัญชีและการเงินทำหน้าที่ให้ข้อมูลแก่ผู้ลงทุน ผู้ถือหุ้น
รวมทั้งนักวิเคราะห์และภาครัฐที่เกี่ยวข้อง ซึ่งผู้ลงทุนสามารถติดต่อขอทราบข้อมูลบริษัทได้ที่โทร
0-2992-6867

บริษัทฯได้ปฏิบัติตามหลักการกำกับดูแลกิจการที่ดีครบถ้วน
ไม่เคยมีประวัติการถูกสั่งให้แก้ไขงบการเงินโดยสำนักงาน ก.ล.ต.
รวมทั้งได้เปิดเผยงบการเงินประจำปี และรายไตรมาสต่อผู้ถือหุ้น และนักลงทุนภายในกำหนดเวลา

หมวดที่ 5 ความรับผิดชอบของคณะกรรมการ

คณะกรรมการของบริษัทฯ
ประกอบด้วยบุคคลทั้งชายและหญิงที่มีประสบการณ์ในสาขาต่างๆที่สามารถเอื้อประโยชน์ให้แก่บริษัท
คณะกรรมการเป็นผู้มีบทบาทสำคัญในการกำกับดูแลแนวทางดำเนินงานของบริษัท
แต่งตั้งฝ่ายบริหารเพื่อรับผิดชอบในการดำเนินธุรกิจ
แต่งตั้งกรรมการเฉพาะเรื่องเพื่อรับผิดชอบเฉพาะเรื่องที่ได้รับมอบหมาย
และแต่งตั้งผู้สอบบัญชีของบริษัท

1.  โครงสร้างของคณะกรรมการ

คณะกรรมการประกอบด้วยกรรมการไม่น้อยกว่า 5 คน แต่ไม่เกิน 12
คนในจำนวนนี้ต้องมีกรรมการอิสระไม่น้อยกว่า 3 คน
และต้องไม่น้อยกว่าหนึ่งในสามของจำนวนกรรมการที่มีอยู่
กรรมการแต่ละคนต้องมาจากผู้ทรงคุณวุฒิหลากหลายสาขาอาชีพที่จำเป็นในการบริหารกิจการของบริษัท

ณ วันที่ 31 ธันวาคม 2559 คณะกรรมการของบริษัทฯ มีทั้งชายและหญิงที่มีประสบการณ์ในสาขาต่าง
ๆ ได้แก่ วิศวกรรมศาสตร์ บริหารธุรกิจ เศรษฐศาสตร์ การเงิน การบัญชี กฎหมายและการตลาด
จำนวน 11 ท่าน ประกอบด้วย

  - กรรมการที่ไม่เป็นผู้บริหาร 10 ท่าน(เป็นกรรมการที่เป็นอิสระจำนวน 4 ท่าน ซึ่งเกิน 1 ใน
  3 ของกรรมการทั้งคณะ)

  - กรรมการที่เป็นผู้บริหาร 1 ท่าน

  ดังมีรายชื่อดังต่อไปนี้

  (talbe2)

  ----------------------------------- -----------------------------------
  ชื่อ                                  ตำแหน่ง

  1. นายสุริย์ บัวคอม                     ประธานกรรมการ/กรรมการอิสระ

  2. นายสุวัฒน์ จิตตมัย                    กรรมการ

  3. นายฉัตรชัย ศิริวัฒนา                  กรรมการ

  4. นางกิ่งเทียน บางอ้อ                  กรรมการอิสระ

  5. นายนรเศรษฐ ไม้เกตุ                 กรรมการอิสระ

  6. นายเอกมินทร์ งานทวี                 กรรมการ

  7. นายธนพงษ์ ภูคาสวรรค์                กรรมการ

  8. นายพันธุม พันธุมจินดา                 กรรมการอิสระ

  9. นายสรรัฐ งานทวี                    กรรมการ

  10. นายธงชัย ณ นคร                   กรรมการ

  11. พลตำรวจโทสุรวุฒิ กรัดศิริ             กรรมการ
  ----------------------------------- -----------------------------------

(table2)

ทั้งนี้
ประธานกรรมการเป็นกรรมการอิสระตามความหมายของสำนักงานคณะกรรมการกำกับหลักทรัพย์และตลาดหลักทรัพย์และไม่เป็นบุคคลเดียวกับกรรมการผู้จัดการ
เพื่อเป็นการแบ่งแยกหน้าที่ในการกำหนดนโยบายการกำกับดูแลและการบริหารงานประจำ

2.  บทบาท หน้าที่ และความรับผิดชอบของคณะกรรมการ

คณะกรรมการเป็นผู้รับผิดชอบในการกำกับดูแลให้การบริหารจัดการเป็นไปตามเป้าหมายและวัตถุประสงค์ของบริษัท
โดยคำนึงถึงผลประโยชน์ของผู้มีส่วนได้เสียทุกฝ่าย โดยยึดหลักจริยธรรมที่ดี

บทบาท หน้าที่และความรับผิดชอบของคณะกรรมการ :-

1.  มีส่วนร่วมในการกำหนดวิสัยทัศน์ ภารกิจ กลยุทธ์ เป้าหมาย แผนธุรกิจ
    และจัดให้มีการทบทวนความเหมาะสมเป็นประจำทุกปี รวมถึงติดตามดูแลให้มีการนำไปปฎิบัติ

2.  กำกับดูแลให้ฝ่ายจัดการดำเนินการให้เป็นไปตามแผนงานที่ได้กำหนดไว้อย่างมีประสิทธิภาพและประสิทธิผล

3.  จัดให้บริษัทมีระบบการควบคุมภายในและการบริหารความเสี่ยง
    และมีการติดตามการดำเนินการในเรื่องดังกล่าวอย่างสม่ำเสมอในการประชุมคณะกรรมการ
    รวมถึงดูแลให้การดำเนินธุรกิจเป็นไปอย่างต่อเนื่องในระยะยาว

4.  จัดทำจรรยาบรรณธุรกิจที่เป็นลายลักษณ์อักษร เพื่อให้กรรมการ ผู้บริหาร และพนักงาน
    เข้าใจถึงมาตรฐานด้านจริยธรรมที่บริษัทฯใช้ในการดำเนินธุรกิจ
    พร้อมทั้งติดตามให้มีการปฏิบัติตามจรรยาบรรณดังกล่าว

5.  พิจารณาคัดเลือกและเสนอแต่งตั้งผู้สอบบัญชี และพิจารณาค่าตอบแทนที่เหมาะสม
    ก่อนนำเสนอที่ประชุมผู้ถือหุ้น

6.  อนุมัติงบการเงินและดูแลให้มีการจัดทำงบการเงินให้เป็นไปตามมาตรฐานการบัญชีที่รับรองทั่วไป

7.  กำหนดนโยบายและแนวทางการกำกับดูแลกิจการที่ดี
    และดูแลการปฎิบัติงานของกรรมการและผู้บริหารเพื่อให้เป็นไปตามหลักการกำกับดูแลกิจการที่ดี

8.  ดูแลให้การทำรายการที่อาจมีความขัดแย้งทางผลประโยชน์
    ต้องเป็นไปเพื่อผลประโยชน์ของบริษัทและผู้ถือหุ้นโดยรวม
    โดยกรรมการที่มีส่วนได้เสียมิได้มีส่วนร่วมในการตัดสินใจ
    รวมทั้งดูแลให้มีการปฏิบัติตามข้อกำหนดเกี่ยวกับขั้นตอนการดำเนินการและการเปิดเผยข้อมูลให้ถูกต้อง
    ครบถ้วน

อำนาจอนุมัติของคณะกรรมการ

คณะกรรมการบริษัทมีอำนาจอนุมัติเรื่องต่างๆของบริษัทตามขอบเขตหน้าที่ที่กำหนดโดยกฎหมาย
ข้อบังคับของบริษัท และมติที่ประชุมผู้ถือหุ้น รวมถึงการทบทวนวิสัยทัศน์ กลยุทธ์ในการดำเนินงาน
และแผนการดำเนินธุรกิจ ติดตามและประเมินผลการดำเนินงาน ดูแลรายจ่ายลงทุนขนาดใหญ่
การทำรายการที่เกี่ยวโยงกัน รวมถึงอนุมัติงบการเงินและการเปิดบัญชีธนาคาร

บทบาท หน้าที่ และความรับผิดชอบของประธานกรรมการ :-

1.  รับผิดชอบในฐานะผู้นำของคณะกรรมการในการกำกับ ติดตาม
    ดูแลการบริหารงานของคณะกรรมการ และคณะอนุกรรมการอื่นๆ
    ให้บรรลุวัตถุประสงค์ตามแผนงานที่กำหนดไว้

2.  เป็นประธานการประชุมคณะกรรมการ และผู้ถือหุ้นของบริษัท

3.  เป็นผู้ลงคะแนนเสียงชี้ขาดในกรณีที่ที่ประชุมคณะกรรมการบริษัทมีการลงคะแนนเสียง
    และคะแนนเสียง 2 ฝ่ายเท่ากัน

บทบาท หน้าที่ และความรับผิดชอบของกรรมการผู้จัดการ:-

กรรมการผู้จัดการมีขอบเขต อำนาจ หน้าที่และความรับผิดชอบ ดังนี้

1.  มีหน้าที่ควบคุมการบริหารงานของบริษัทฯให้เป็นไปตามนโยบายที่บริษัทกำหนดไว้
    และรายงานผลการดำเนินงานต่อคณะกรรมการ

2.  ประเมินการดำเนินงานของกิจการอย่างสม่ำเสมอเพื่อป้องกันความเสี่ยงจากปัจจัยต่างๆทั้งปัจจัยภายนอกและปัจจัยภายใน

3.  วาระการดำรงตำแหน่ง

วาระการดำรงตำแหน่งกรรมการบริษัทฯได้กำหนดให้เป็นไปตามพระราชบัญญัติบริษัทมหาชนจำกัด
พ.ศ.2535 คือ ในการประชุมสามัญผู้ถือหุ้นประจำปี ให้กรรมการออกจากตำแหน่ง 1 ใน 3
โดยให้กรรมการคนที่อยู่ในตำแหน่งนานที่สุดเป็นผู้ออกจากตำแหน่ง
กรรมการซึ่งพ้นจากตำแหน่งตามวาระอาจได้รับเลือกตั้งให้กลับเข้าดำรงตำแหน่งใหม่ก็ได้

4.  การดำรงตำแหน่งกรรมการในบริษัทอื่นของกรรมการผู้จัดการและผู้บริหารระดับสูง

คณะกรรมการกำหนดนโยบายในการดำรงตำแหน่งกรรมการที่บริษัทอื่นของกรรมการผู้จัดการและผู้บริหารระดับสูงของบริษัท
โดยกำหนดให้ก่อนที่จะไปดำรงตำแหน่งในบริษัทอื่น
จะต้องแจ้งให้คณะกรรมการทราบเพื่อพิจารณาอนุมัติ ทั้งนี้
ต้องไม่เป็นกรรมการในบริษัทที่ดำเนินธุรกิจสภาพอย่างเดียวกับบริษัทฯหรือเป็นการแข่งขันกับกิจการของบริษัท

  5. เลขานุการบริษัท

คณะกรรมการจะพิจารณาคัดเลือกผู้มีคุณวุฒิและประสบการณ์ที่เหมาะสมแต่งตั้งเป็นเลขานุการบริษัทฯเพื่อทำหน้าที่ให้คำแนะนำด้านกฎหมายและกฎเกณฑ์ต่างๆที่คณะกรรมการต้องทราบและปฏิบัติหน้าที่ในการดูแลกิจกรรมของคณะกรรมการ
รวมทั้งประสานงานให้มีการปฏิบัติตามมติคณะกรรมการ

ในกรณีที่เลขานุการบริษัทฯพ้นจากตำแหน่งหรือไม่อาจปฏิบัติหน้าที่ได้
ให้คณะกรรมการพิจารณาแต่งตั้งเลขานุการคนใหม่ภายใน 90 วัน
นับแต่วันที่เลขานุการบริษัทฯคนเดิมพ้นจากตำแหน่งหรือไม่อาจปฏิบัติหน้าที่
และให้คณะกรรมการมีอำนาจมอบหมายให้กรรมการคนใดคนหนึ่งปฏิบัติหน้าที่แทนในช่วงเวลาดังกล่าว

6.  การประชุมคณะกรรมการ

คณะกรรมการกำหนดให้มีการประชุมเป็นปกติทุก 3 เดือน ได้แก่เดือน กุมภาพันธ์ พฤษภาคม
สิงหาคม และพฤศจิกายน และอาจมีการประชุมพิเศษตามความจำเป็น

ในการประชุมแต่ละครั้ง ต้องมีกรรมการเข้าร่วมประชุมไม่น้อยกว่ากึ่งหนึ่งของจำนวนกรรมการ
จึงจะครบเป็นองค์ประชุม อย่างไรก็ตาม ในกรณีที่มีวาระที่ต้องลงมติ
บริษัทฯกำหนดให้มีกรรมการอยู่ไม่น้อยกว่า 2 ใน 3 ของจำนวนกรรมการทั้งหมด

ในการประชุมแต่ละครั้งฝ่ายเลขานุการบริษัทได้จัดหนังสือเชิญประชุมพร้อมระเบียบวาระการประชุมและเอกสารที่เกี่ยวข้องไว้ล่วงหน้าก่อนการประชุมประมาณ
7 วัน เพื่อให้คณะกรรมการได้มีเวลาศึกษาข้อมูลอย่างเพียงพอก่อนเข้าประชุม
ซึ่งวาระการประชุมนี้จะรวมถึงวาระการติดตามผลการดำเนินงานด้วย

บริษัทได้มีการจดบันทึกการประชุมเป็นลายลักษณ์อักษร
และจัดเก็บรายงานการประชุมที่ผ่านการรับรองจากคณะกรรมการพร้อมให้คณะกรรมการและผู้ที่เกี่ยวข้องตรวจสอบได้

ในปี 2559 คณะกรรมการบริษัทฯได้จัดให้มีการประชุมทั้งสิ้น 4 ครั้ง

7.  การประเมินตนเองของคณะกรรมการ

บริษัทฯจัดให้มีการประเมินผลการปฎิบัติงานและทบทวนผลการปฎิบัติหน้าที่ของคณะกรรมการบริษัทและคณะอนุกรรมการเป็นประจำทุกปี
ปีละ 1 ครั้ง เพื่อให้คณะกรรมการร่วมกันพิจารณาผลงานและปัญหา เพื่อการปรับปรุงแก้ไขต่อไป

บริษัทฯได้นำแบบประเมินผลกรรมการ 3 แบบ ประกอบด้วย 1)
แบบประเมินตนเองของคณะกรรมการรายคณะ 2)
แบบประเมินตนเองของคณะกรรมการชุดย่อยแบบรายคณะ และ 3)
แบบประเมินตนเองของคณะกรรมการรายบุคคล
โดยอ้างอิงจากแบบประเมินของตลาดหลักทรัพย์แห่งประเทศไทย
สำหรับใช้ในการประเมินผลกรรมการประจำปี 2559 ซึ่งเกณฑ์ในการประเมินแบ่งออกเป็น 5 ระดับ
ดังนี้

  0 = ไม่เห็นด้วยอย่างยิ่ง หรือไม่มีการดำเนินการในเรื่องนั้น

  1 = ไม่เห็นด้วย หรือมีการดำเนินการในเรื่องนั้นเล็กน้อย

  2 = เห็นด้วย หรือมีการดำเนินการในเรื่องนั้นพอสมควร

  3 = เห็นด้วยค่อนข้างมาก หรือมีการดำเนินการในเรื่องนั้นได้ดี

  4 = เห็นด้วยอย่างมาก หรือมีการดำเนินการในเรื่องนั้นอย่างดีเยี่ยม

ทั้งนี้ ผลการประเมินตนเองของคณะกรรมการโดยรวมสำหรับปี 2559 สรุปได้ดังนี้

1.  แบบประเมินตนเองของคณะกรรมการรายคณะ ประกอบด้วย 6 หัวข้อ คือ
    โครงสร้างและคุณสมบัติของคณะกรรมการ บทบาท หน้าที่
    และความรับผิดชอบของคณะกรรมการ การประชุมคณะกรรมการ การทำหน้าที่ของกรรมการ
    ความสัมพันธ์กับฝ่ายจัดการ และ การพัฒนาตนเองของกรรมการและการพัฒนาผู้บริหาร

  สรุปผลการประเมินผลคณะกรรมการทั้งคณะ ในภาพรวม 6 หัวข้อ เห็นว่า
  การดำเนินการส่วนใหญ่อยู่ในเกณฑ์ดี มีคะแนนเฉลี่ยเท่ากับ 3.46

2.  แบบประเมินตนเองของคณะกรรมการชุดย่อยแบบรายคณะ ประกอบด้วย 3 หัวข้อ คือ
    โครงสร้างและคุณสมบัติของคณะกรรมการ การประชุมคณะกรรมการชุดย่อย บทบาท หน้าที่
    และความรับผิดชอบของคณะกรรมการชุดย่อย

  สรุปผลการประเมินผลคณะกรรมการชุดย่อยแบบรายคณะ ซึ่งได้แก่ คณะกรรมการตรวจสอบ
  ในภาพรวม 3 หัวข้อ เห็นว่า การดำเนินการส่วนใหญ่อยู่ในเกณฑ์ดี มีคะแนนเฉลี่ยเท่ากับ 3.63

3.  แบบประเมินตนเองของคณะกรรมการรายบุคคล ประกอบด้วย 3 หัวข้อ คือ
    โครงสร้างและคุณสมบัติของคณะกรรมการ การประชุมคณะกรรมการ บทบาท หน้าที่
    และความรับผิดชอบของคณะกรรมการ

  สรุปผลการประเมินตนเองของคณะกรรมการรายบุคคล ในภาพรวม 3 หัวข้อ เห็นว่า
  กรรมการส่วนใหญ่ปฎิบัติหน้าที่ตามความรับผิดชอบในเกณฑ์ดี มีคะแนนเฉลี่ยเท่ากับ 3.54

นอกจากนี้
คณะกรรมการบริษัทฯยังได้จัดให้มีการประเมินผลการปฏิบัติงานของกรรมการผู้จัดการในฐานะผู้บริหารสูงสุด
โดยใช้แบบประเมินของตลาดหลักทรัพย์แห่งประเทศไทย ซึ่งประกอบด้วย 10 หัวข้อ ได้แก่
ความเป็นผู้นำ การกำหนดกลยุทธ์ การปฎิบัติตามกลยุทธ์ การวางแผนและผลปฎิบัติทางการเงิน
ความสัมพันธ์กับคณะกรรมการ ความสัมพันธ์กับภายนอก การบริหารงานและความสัมพันธ์กับบุคลากร
การสืบทอดตำแหน่ง ความรู้ด้านผลิตภัณฑ์และบริการ และคุณลักษณะเฉพาะตัว
โดยผลการประเมินสำหรับปี 2559 อยู่ในระดับดี มีคะแนนเฉลี่ยเท่ากับ 3.52

8.  ค่าตอบแทน

  8.1 ค่าตอบแทนกรรมการ

บริษัทยังไม่ได้มีการแต่งตั้งคณะกรรมการพิจารณาค่าตอบแทน อย่างไรก็ตาม
การกำหนดค่าตอบแทนให้ผ่านการพิจารณาจากที่ประชุมคณะกรรมการ
โดยใช้วิธีเปรียบเทียบกับอุตสาหกรรมเดียวกัน การปฏิบัติงานที่ผ่าน

มา ประสบการณ์ ภาระหน้าที่ ขอบเขตของหน้าที่และความรับผิดชอบ รวมถึงการขยายตัวทางธุรกิจ
ฐานะการเงินและผลประกอบการของบริษัท ประกอบการพิจารณา
ก่อนที่จะนำเสนอให้ที่ประชุมผู้ถือหุ้นพิจารณาอนุมัติ

  8.2 ค่าตอบแทนผู้บริหาร

บริษัทฯมีนโยบายในการกำหนดค่าตอบแทนผู้บริหารโดยเชื่อมโยงกับสภาวะทางธุรกิจของบริษัทและการปฏิบัติงานของผู้บริหารแต่ละคน

  (ดูรายละเอียดค่าตอบแทนกรรมการและผู้บริหารสำหรับปี 2559 ในหัวข้อ 8.4)

9.  การพัฒนากรรมการและผู้บริหาร

1.  บริษัทฯส่งเสริมให้กรรมการ กรรมการตรวจสอบ และผู้บริหาร
    ได้เข้ารับการอบรมหรือสัมมนาในเรื่องต่างๆที่เกี่ยวข้องอย่างสม่ำเสมอ
    เพื่อให้ผู้ที่เกี่ยวข้องทุกฝ่ายของบริษัทฯมีความรู้ความเข้าใจในบทบาทหน้าที่และมีการปรับปรุงการปฏิบัติงานอย่างต่อเนื่อง

2.  บริษัทฯจัดให้มีเอกสารและข้อมูลที่เป็นประโยชน์ต่อการปฏิบัติหน้าที่
    กรณีมีกรรมการหรือผู้บริหารใหม่ รวมถึงการจัดแนะนำลักษณะธุรกิจ
    และแนวทางการดำเนินธุรกิจของบริษัท

3.  บริษัทฯจัดให้มีแผนการสืบทอดตำแหน่งโดยทำการคัดเลือกบุคคลที่จะปฏิบัติหน้าที่ในตำแหน่งผู้บริหารและพัฒนาเพื่อเตรียมความพร้อมให้สามารถรองรับตำแหน่งได้ในอนาคต

10. การป้องกันการขัดแย้งทางผลประโยชน์และการดูแลเรื่องการใช้ข้อมูลภายใน

คณะกรรมการมีนโยบายในการป้องกันความขัดแย้งของผลประโยชน์และดูแลไม่ให้ผู้บริหารและผู้ที่เกี่ยวข้องนำข้อมูลภายในของบริษัทมาใช้เพื่อประโยชน์ส่วนตน
ดังนี้

-   รายการที่อาจมีความขัดแย้งทางผลประโยชน์ :
    คณะกรรมการได้ทราบถึงรายการที่มีความขัดแย้งทางผลประโยชน์และรายการที่เกี่ยวโยงกัน
    และได้พิจารณาความเหมาะสมของรายการและการปฏิบัติตามหลักเกณฑ์ของตลาดหลักทรัพย์
    โดยมีราคาและเงื่อนไขเสมือนทำรายการกับบุคคลภายนอก รวมทั้งให้เปิดเผยรายละเอียด
    มูลค่ารายการ คู่สัญญา เหตุผล/ความจำเป็น ไว้ในรายงานประจำปีและแบบ 56-1

-   การดูแลเรื่องการใช้ข้อมูลภายใน :
    ในการดูแลเรื่องการใช้ข้อมูลภายในของกรรมการและผู้บริหาร
    บริษัทฯกำหนดให้กรรมการและผู้บริหารรายงานการถือหลักทรัพย์กรณีมีการเปลี่ยนแปลงการถือหลักทรัพย์อันเนื่องมาจากการได้มาหรือจำหน่ายหลักทรัพย์ยื่นต่อตลาดหลักทรัพย์ตามมาตรา
    59 แห่งพระราชบัญญัติหลักทรัพย์และตลาดหลักทรัพย์ พ.ศ. 2535
    และมีนโยบายให้กรรมการต้องเปิดเผยรายงานการซื้อ-ขายหุ้น/ถือครองหลักทรัพย์ของบริษัทฯให้ที่ประชุมคณะกรรมการทราบทุกปี
    ห้ามการซื้อขายหลักทรัพย์โดยเฉพาะในช่วง 1 เดือน
    ก่อนที่งบการเงินจะเผยแพร่ต่อสาธารณชน
    นอกจากนี้ยังห้ามไม่ให้ผู้บริหารที่ได้รับทราบข้อมูลเปิดเผยข้อมูลแก่บุคคลภายนอกที่ไม่มีหน้าที่เกี่ยวข้อง
    โดยกำหนดไว้ในจรรยาบรรณและจริยธรรมทางธุรกิจของบริษัท
    มีการกำหนดมาตรการลงโทษไว้เป็นลายลักษณ์อักษรหากมีการฝ่าฝืน เนื่องจากบริษัทฯ
    เห็นว่าการไม่นำข้อมูลไปใช้เพื่อประโยชน์ส่วนตนเป็นจรรยาบรรณที่ควรยึดถือและปฏิบัติอย่างเคร่งครัดตลอดระยะเวลาที่ดำรงตำแหน่งเป็นผู้บริหารของบริษัทฯ

    6.  ระบบการควบคุมภายใน

บริษัทฯ ได้ให้ความสำคัญต่อการควบคุมภายในเพื่อป้องกันความเสียหายที่อาจเกิดขึ้นกับบริษัท
โดยบริษัทฯจะทำการประเมินสถานการณ์เพื่อกำหนดเป้าหมายและแผนการดำเนินงานไว้อย่างชัดเจนและวัดผลได้
และมีการทบทวนแผนการดำเนินงานหากสถานการณ์เปลี่ยนแปลงไป
มีการประเมินความเสี่ยงและวิเคราะห์ผลกระทบของความเสี่ยงเพื่อกำหนดมาตรการลดความเสี่ยง
และเพื่อเป็นการควบคุมการปฏิบัติงานของฝ่ายบริหาร บริษัทฯ
มีการกำหนดอำนาจอนุมัติของฝ่ายบริหารไว้อย่างชัดเจนและเป็นลายลักษณ์อักษร
มีการจัดโครงสร้างองค์กรที่ช่วยให้ฝ่ายบริหารสามารถดำเนินงานได้อย่างมีประสิทธิภาพ
และมีการแบ่งแยกหน้าที่ความรับผิดชอบงานด้านต่างๆ เพื่อเป็นการตรวจสอบซึ่งกันและกัน
ในด้านการรายงานและการติดตามผลการปฏิบัติงาน บริษัทฯ
มีการพัฒนาระบบสารสนเทศและระบบข้อมูลอย่างต่อเนื่องเพื่อให้เพียงพอแก่การตัดสินใจ
และมีการติดตามผลการดำเนินงานเปรียบเทียบกับแผนงานหรือเป้าหมายที่กำหนดเป็นประจำทุกเดือน

ทั้งนี้ การประเมินระบบการควบคุมภายในของบริษัทจะครอบคลุมในด้านต่างๆ 5 ส่วน คือ
การควบคุมภายในองค์กร การประเมินความเสี่ยง การควบคุมการปฏิบัติงาน ระบบสารสนเทศ
และการสื่อสารข้อมูล ระบบการติดตาม

12. การบริหารความเสี่ยง

คณะกรรมการบริษัทฯตระหนักถึงความสำคัญของการบริหารความเสี่ยงและมีหน้าที่รับผิดชอบโดยตรงในการบริหารความเสี่ยงขององค์กร
โดยมีวัตถุประสงค์เพื่อสนับสนุนการปฏิบัติงานของฝ่ายจัดการของบริษัทฯให้ดำเนินไปอย่างมีประสิทธิภาพและบรรลุเป้าหมาย
โดยแบ่งประเภทความเสี่ยงออกเป็น 2 ประเภท ดังนี้

1.  ความเสี่ยงจากการดำเนินงาน(Operation Risk)

2.  ความเสี่ยงทางการเงิน(Financial Risk)

บริษัทฯได้อธิบายและเปิดเผยข้อมูลเกี่ยวกับปัจจัยเสี่ยงที่สำคัญไว้ในรายงานประจำปีและแบบ 56-1
พร้อมทั้งมอบหมายให้คณะกรรมการตรวจสอบรับผิดชอบสอบทานและรายงานต่อคณะกรรมการ

13. จริยธรรมธุรกิจ

คณะกรรมการบริษัทฯรับผิดชอบในการจัดให้การดำเนินงานของบริษัทฯเป็นไปในลักษณะที่ถูกต้องตามกฎหมายและจริยธรรมที่ดี
จึงให้มีการจัดทำแนวทางเกี่ยวกับจริยธรรมธุรกิจหรือจรรยาบรรณทางธุรกิจเป็นลายลักษณ์อักษร
และประกาศให้พนักงานทุกคนทราบ

คณะกรรมการบริษัทได้กำหนดระเบียบข้อบังคับให้พนักงานทุกระดับปฏิบัติงานหน้าที่ด้วยความซื่อสัตย์
สุจริตและเที่ยงธรรม ทั้งต่อบริษัทและสังคม
โดยมีการติดตามการปฏิบัติตามแนวทางดังกล่าวอย่างสม่ำเสมอ
รวมถึงกำหนดบทลงโทษทางวินัยไว้ด้วย

9.2 คณะกรรมการชุดย่อย

คณะกรรมการได้แต่งตั้งอนุกรรมการเพื่อช่วยในการกำกับดูแลกิจการของบริษัท คือ
คณะกรรมการตรวจสอบ

องค์ประกอบของคณะกรรมการตรวจสอบ

คณะกรรมการตรวจสอบ ประกอบด้วยกรรมการจำนวน 3 คน และอย่างน้อย 1 คน
ต้องมีความรู้ด้านบัญชี/การเงิน
คณะกรรมการตรวจสอบต้องมีคุณสมบัติเกี่ยวกับความเป็นอิสระตามประกาศคณะกรรมการกำกับหลักทรัพย์และตลาดหลักทรัพย์เรื่องคุณสมบัติและขอบเขตการดำเนินงานของคณะกรรมการตรวจสอบ

ปี 2559 คณะกรรมการตรวจสอบ ประกอบด้วยกรรมการที่ไม่ได้เป็นผู้บริหารจำนวน 3 ท่าน ดังนี้

(table2)

  --------------------------------------- -------------------------------
  ชื่อ                                      ตำแหน่ง

  1. นายสุริย์ บัวคอม                         ประธานกรรมการตรวจสอบ

  2. นางกิ่งเทียน บางอ้อ                      กรรมการตรวจสอบ

  3. นายนรเศรษฐ ไม้เกตุ                     กรรมการตรวจสอบ
  --------------------------------------- -------------------------------

(table2)

โดยกรรมการตรวจสอบที่มีความรู้และประสบการณ์ในการสอบทานงบการเงินของบริษัท ได้แก่
นางกิ่งเทียน บางอ้อ (รายละเอียดเกี่ยวกับประสบการณ์ในการทำงานปรากฏตามเอกสารแนบ 1)

วาระการดำรงตำแหน่ง

คณะกรรมการตรวจสอบมีวาระการดำรงตำแหน่งเท่ากับระยะเวลาการดำรงตำแหน่งกรรมการบริษัท
โดยจะครบวาระการดำรงตำแหน่งในการประชุมสามัญผู้ถือหุ้นประจำปี
พร้อมกับการครบวาระการดำรงตำแหน่งกรรมการบริษัท
เมื่อครบกำหนดออกตามวาระอาจได้รับการพิจารณาแต่งตั้งให้ดำรงตำแหน่งต่อไปได้

ขอบเขตอำนาจหน้าที่ของคณะกรรมการตรวจสอบ

1.  สอบทานให้บริษัทมีรายงานทางการเงินอย่างถูกต้องและเพียงพอ

2.  สอบทานให้บริษัทมีระบบการควบคุมภายใน(internal control)
    และระบบการตรวจสอบภายใน(internal audit) ที่เหมาะสมและมีประสิทธิผล
    และพิจารณาความเป็นอิสระของหน่วยงานตรวจสอบภายใน(ถ้ามี)
    ตลอดจนให้ความเห็นชอบในการพิจารณาแต่งตั้ง โยกย้าย
    เลิกจ้างหัวหน้าหน่วยงานตรวจสอบภายในหรือหน่วยงานอื่นใดที่รับผิดชอบเกี่ยวกับการตรวจสอบภายใน

3.  สอบทานให้บริษัทปฏิบัติตามกฎหมายว่าด้วยหลักทรัพย์และตลาดหลักทรัพย์
    ข้อกำหนดของตลาดหลักทรัพย์ และกฎหมายที่เกี่ยวข้องกับธุรกิจของบริษัท

4.  พิจารณา คัดเลือก เสนอแต่งตั้ง เลือกกลับเข้ามาใหม่ หรือเลิกจ้าง
    บุคคลซึ่งมีความเป็นอิสระเพื่อทำหน้าที่เป็นผู้สอบบัญชีของบริษัทและเสนอค่าตอบแทนของบุคคลดังกล่าว
    รวมทั้งเข้าร่วมประชุมกับผู้สอบบัญชีโดยไม่มีฝ่ายจัดการเข้าร่วมประชุมอย่างน้อยปีละ 1 ครั้ง

5.  พิจารณารายการที่เกี่ยวโยงกันหรือรายการที่อาจมีความขัดแย้งทางผลประโยชน์
    ให้เป็นไปตามกฎหมายและข้อกำหนดของตลาดหลักทรัพย์ ทั้งนี้
    เพื่อให้มั่นใจว่ารายการดังกล่าวสมเหตุสมผลและเป็นประโยชน์สูงสุดต่อบริษัท

6.  จัดทำรายงานของคณะกรรมการตรวจสอบโดยเปิดเผยไว้ในรายงานประจำปีของบริษัท
    ซึ่งรายงานดังกล่าวต้องลงนามโดยประธานคณะกรรมการตรวจสอบและต้องประกอบด้วยข้อมูลอย่างน้อยดังต่อไปนี้

    1.  ความเห็นเกี่ยวกับความถูกต้อง ครบถ้วน เป็นที่เชื่อถือได้ของรายงานทางการเงิน
        ของบริษัท

    2.  ความเห็นเกี่ยวกับความเพียงพอของระบบการควบคุมภายในของบริษัท

    3.  ความเห็นเกี่ยวกับการปฏิบัติตามกฎหมายว่าด้วยหลักทรัพย์และตลาดหลักทรัพย์
        ข้อกำหนดของตลาดหลักทรัพย์ หรือกฎหมายที่เกี่ยวข้องกับธุรกิจของบริษัท

    4.  ความเห็นเกี่ยวกับความเหมาะสมของผู้สอบบัญชี

    5.  ความเห็นเกี่ยวกับรายการที่อาจมีความขัดแย้งทางผลประโยชน์

    6.  จำนวนการประชุมคณะกรรมการตรวจสอบ
        และการเข้าร่วมประชุมของคณะกรรมการตรวจสอบแต่ละท่าน

    7.  ความเห็นหรือข้อสังเกตโดยรวมที่คณะกรรมการตรวจสอบได้รับจากการปฏิบัติหน้าที่ตามกฎบัตร(charter)

    8.  รายการอื่นที่เห็นว่าผู้ถือหุ้นหรือผู้ลงทุนทั่วไปควรทราบ ภายใต้ขอบเขต หน้าที่
        และความรับผิดชอบที่ได้รับมอบหมายจากคณะกรรมการบริษัท

7.  ปฏิบัติการอื่นใดตามที่คณะกรรมการของบริษัทมอบหมายด้วยความเห็นชอบจากคณะกรรมการตรวจสอบ

ในปี 2559 คณะกรรมการตรวจสอบได้ปฏิบัติหน้าที่ภายในขอบเขต
อำนาจหน้าที่และความรับผิดชอบโดยมีการประชุมทั้งสิ้น 4 ครั้ง

ปัจจุบัน บริษัทยังไม่มีคณะกรรมการกำหนดค่าตอบแทน และคณะกรรมการสรรหา
แต่มีกระบวนการพิจารณาอย่างรอบคอบ ระมัดระวังและโปร่งใส
โดยใช้ข้อมูลค่าตอบแทนของบริษัทในอุตสาหกรรมเดียวกันที่มีขนาดใกล้เคียงกันและผลประกอบการของบริษัทประกอบการพิจารณา

9.3 การสรรหาและแต่งตั้งกรรมการและผู้บริหารระดับสูงสุด

1.  กรรมการอิสระ

บริษัทฯกำหนดหลักเกณฑ์ในการคัดเลือกกรรมการอิสระและกรรมการตรวจสอบโดยการสรรหาจากผู้มีความรู้
ความสามารถ และมีประสบการณ์
และเป็นบุคคลที่มีความเป็นอิสระทั้งทางตรงและทางอ้อมทั้งในด้านการเงินและการบริหารโดยมีคุณสมบัติดังต่อไปนี้:-

คุณสมบัติของกรรมการอิสระ

1.  ถือหุ้นไม่เกิน 1% ของจำนวนหุ้นที่มีสิทธิออกเสียงทั้งหมดในบริษัท

2.  ไม่เป็นหรือเคยเป็นกรรมการที่มีส่วนร่วมในการบริหารงาน ลูกจ้าง พนักงาน
    ที่ปรึกษาที่ได้รับเงินเดือนประจำ หรือเป็นผู้มีอำนาจควบคุมของบริษัท
    เว้นแต่จะได้พ้นจากการมีลักษณะดังกล่าวมาแล้วไม่น้อยกว่า 2 ปี

3.  ไม่เป็นบุคคลที่มีความสัมพันธ์ทางสายโลหิต
    หรือโดยการจดทะเบียนตามกฎหมายในลักษณะที่เป็นบิดามารดา คู่สมรส พี่น้องและบุตร
    รวมทั้งคู่สมรสของบุตร ของผู้บริหาร ผู้ถือหุ้นรายใหญ่ ผู้มีอำนาจควบคุม
    หรือบุคคลที่จะได้รับการเสนอให้เป็นผู้บริหารหรือผู้มีอำนาจควบคุมของบริษัท

4.  ไม่มีหรือเคยมีความสัมพันธ์ทางธุรกิจกับบริษัท ผู้ถือหุ้นรายใหญ่ หรือผู้มีอำนาจควบคุมของบริษัท
    ในลักษณะที่อาจเป็นการขัดขวางการใช้วิจารณญาณอย่างอิสระของตน
    รวมทั้งไม่เป็นหรือเคยเป็นผู้ถือหุ้นที่มีนัย
    หรือผู้มีอำนาจควบคุมของผู้ที่มีความสัมพันธ์ทางธุรกิจกับบริษัท ผู้ถือหุ้นรายใหญ่
    หรือผู้มีอำนาจควบคุมของบริษัท เว้นแต่จะได้พ้นจากการมีลักษณะดังกล่าวมาแล้วไม่น้อยกว่า 2
    ปี

5.  ไม่เป็นหรือเคยเป็นผู้สอบบัญชีของบริษัท ผู้ถือหุ้นรายใหญ่หรือผู้มีอำนาจควบคุมบริษัท
    และไม่เป็นผู้ถือหุ้นที่มีนัย ผู้มีอำนาจควบคุม หรือหุ้นส่วนสำนักงานสอบบัญชี
    ซึ่งมีผู้สอบบัญชีของบริษัทสังกัดอยู่ เว้นแต่จะได้พ้นจากการมีลักษณะดังกล่าวมาแล้วไม่น้อยกว่า 2
    ปี

6.  ไม่เป็นหรือเคยเป็นผู้ให้บริการทางวิชาชีพใดๆซึ่งรวมถึงการให้บริการเป็นที่ปรึกษากฎหมายหรือที่ปรึกษาทางการเงินซึ่งได้รับค่าบริการเกินกว่า
    2 ล้านบาทต่อปีจากบริษัท และไม่เป็นผู้ถือหุ้นที่มีนัย
    ผู้มีอำนาจควบคุมหรือหุ้นส่วนของผู้ให้บริการทางวิชาชีพนั้นด้วย
    เว้นแต่จะได้พ้นจากการมีลักษณะดังกล่าวมาแล้วไม่น้อยกว่า 2 ปี

7.  ไม่เป็นกรรมการที่ได้รับการแต่งตั้งขึ้นเพื่อเป็นตัวแทนของกรรมการของบริษัท
    ผู้ถือหุ้นรายใหญ่หรือผู้ถือหุ้นซึ่งเกี่ยวข้องกับผู้ถือหุ้นรายใหญ่

8.  ไม่ประกอบกิจการที่มีสภาพอย่างเดียวกันและเป็นการแข่งขันที่มีนัยกับกิจการของบริษัท
    หรือไม่เป็นหุ้นส่วนที่มีนัยในห้างหุ้นส่วน หรือกรรมการที่มีส่วนร่วมบริหารงาน ลูกจ้าง พนักงาน
    ที่ปรึกษาที่ได้รับเงินเดือนประจำ หรือถือหุ้นเกิน 1%
    ของจำนวนหุ้นทีมีสิทธิออกเสียงทั้งหมดของบริษัทอื่นซึ่งประกอบกิจการที่มีสภาพอย่างเดียวกันและเป็นการแข่งขันที่มีนัยกับกิจการของบริษัท

9.  ไม่มีลักษณะอื่นใดที่ทำให้ไม่สามารถให้ความเห็นอย่างเป็นอิสระเกี่ยวกับการดำเนินงานของบริษัท

    1.  การสรรหากรรมการและผู้บริหารระดับสูง

การเลือกกรรมการบริษัทจะต้องได้รับอนุมัติจากที่ประชุมผู้ถือหุ้นโดยประธานกรรมการเป็นผู้เสนอรายชื่อบุคคลที่จะแต่งตั้งเป็นกรรมการต่อที่ประชุมผู้ถือหุ้นโดยผ่านการกลั่นกรองจากคณะกรรมการบริษัทชุดปัจจุบันโดยไม่ผ่านคณะกรรมการสรรหา
เนื่องจากปัจจุบันบริษัทฯยังไม่มีคณะกรรมการสรรหา อย่างไรก็ตาม
ในการคัดเลือกบุคคลเพื่อเสนอชื่อเป็นกรรมการบริษัท
คณะกรรมการจะพิจารณาคัดสรรจากบุคคลที่มีคุณวุฒิ ความรู้ ความสามารถ
และประสบการณ์ในการทำงานโดยเฉพาะจากสาขาหรือทักษะที่ยังขาดอยู่เป็นสำคัญ

  คุณสมบัติของคณะกรรมการ

1.  มีคุณสมบัติไม่ขัดต่อลักษณะต้องห้ามตามกฎหมายบริษัทมหาชนจำกัด
    กฎหมายหลักทรัพย์และตลาดหลักทรัพย์ หรือกฏหมายอื่นที่เกี่ยวข้อง

2.  มีความรู้ ความสามารถ และมีประสบการณ์จากหลากหลายอาชีพ
    ที่เป็นประโยชน์ต่อการดำเนินธุรกิจของบริษัท

3.  มีความซื่อสัตย์ สุจริต

4.  ไม่ควรดำรงตำแหน่งกรรมการบริษัทจดทะเบียนเกิน 5 บริษัท

วิธีการเลือกตั้งกรรมการผ่านที่ประชุมผู้ถือหุ้น

1.  ผู้ถือหุ้นคนหนึ่งมีคะแนนเสียงเท่ากับจำนวนหุ้นที่ตนถือ

2.  ผู้ถือหุ้นแต่ละคน จะใช้คะแนนเสียงที่มีอยู่ทั้งหมด
    เลือกตั้งบุคคลคนเดียวหรือหลายคนเป็นกรรมการก็ได้แต่จะแบ่งคะแนนเสียงให้แก่ผู้ใดมากน้อยเพียงใดไม่ได้

3.  บุคคลซึ่งได้รับคะแนนเสียงสูงสุดตามลำดับลงมาเป็นผู้ได้รับการเลือกตั้งเป็นกรรมการ
    เท่าจำนวนกรรมการที่พึงมีหรือจะพึงเลือกตั้งในขณะนั้น
    และในกรณีที่มีบุคคลที่ได้รับคะแนนเสียงเท่ากันเกินจำนวนกรรมการที่ต้องการแล้ว
    ประธานจะเป็นผู้ออกเสียงชี้ขาด

  ส่วนการคัดเลือกบุคคลให้เป็นผู้บริหารสูงสุด คณะกรรมการจะเป็นผู้พิจารณา

9.4 การกำกับดูแลการดำเนินงานของบริษัทย่อยและบริษัทร่วม

-   ไม่มีบริษัทย่อยและบริษัทร่วม

  9.5 การดูแลเรื่องการใช้ข้อมูลภายใน

ในการดูแลเรื่องการใช้ข้อมูลภายในของกรรมการและผู้บริหาร
บริษัทฯกำหนดให้กรรมการและผู้บริหารรายงานการถือหลักทรัพย์กรณีมีการเปลี่ยนแปลงการถือหลักทรัพย์อันเนื่องมาจากการได้มาหรือจำหน่ายหลักทรัพย์ยื่นต่อตลาดหลักทรัพย์ตามมาตรา
59 แห่งพระราชบัญญัติหลักทรัพย์และตลาดหลักทรัพย์ พ.ศ. 2535
และมีนโยบายให้กรรมการต้องเปิดเผยรายงานการซื้อ-ขายหุ้น/ถือครองหลักทรัพย์ของบริษัทฯให้ที่ประชุมคณะกรรมการทราบทุกปี
ห้ามการซื้อขายหลักทรัพย์โดยเฉพาะในช่วง 1 เดือน
ก่อนที่งบการเงินจะเผยแพร่ต่อสาธารณชนนอกจากนี้ยังห้ามไม่ให้ผู้บริหารที่ได้รับทราบข้อมูลเปิดเผยข้อมูลแก่บุคคลภายนอกที่ไม่มีหน้าที่เกี่ยวข้อง
โดยกำหนดไว้ในจรรยาบรรณและจริยธรรมทางธุรกิจของบริษัท
มีการกำหนดมาตรการลงโทษไว้เป็นลายลักษณ์อักษรหากมีการฝ่าฝืน เนื่องจากบริษัทฯ
เห็นว่าการไม่นำข้อมูลไปใช้เพื่อประโยชน์ส่วนตนเป็นจรรยาบรรณที่ควรยึดถือและปฏิบัติอย่างเคร่งครัดตลอดระยะเวลาที่ดำรงตำแหน่งเป็นผู้บริหารของบริษัทฯ

  รายงานการเปลี่ยนแปลงการถือครองหลักทรัพย์ของกรรมการและผู้บริหาร

การถือครองหลักทรัพย์ของกรรมการและผู้บริหาร ณ วันที่ 31 ธันวาคม 2559 เปรียบเทียบกับปี
2558 แสดงได้ดังนี้

(table6)

  -------------------- ---------------------------------- ---------- ---------- ---------- ----------
  รายชื่อ                จำนวนหลักทรัพย์ที่ถือครอง(มูลค่าหุ้นที่ตราไว้ 1                                  
                       บาท/หุ้น)                                                             

                       ณ 31 ธ.ค.59                                   ณ 31                  เพิ่ม/(ลด)
                                                                     ธ.ค.58                

                       ทางตรง                             ทางอ้อม     ทางตรง     ทางอ้อม     

  1.นายสุริย์ บัวคอม       -                                  -          -          -          -

  2.นายสุวัฒน์ จิตตมัย      128,000                            -          128,000    -          -

  3.นายฉัตรชัย ศิริวัฒนา    890,000                            -          890,000    -          -

  4.นางกิ่งเทียน บางอ้อ    -                                  -          -          -          -

  5.นายนรเศรษฐ ไม้เกตุ   -                                  -          -          -          -

  6.นายเอกมินทร์ งานทวี   297,500                            -          297,500    -          -

  7.นายธนพงษ์ ภูคาสวรรค์  -                                  -          -          -          -

  8.นายพันธุม พันธุมจินดา   -                                  -          -          -          -

  9.นายสรรัฐ งานทวี      50,500                             -          50,500     -          -

  10.นายธงชัย ณ นคร     -                                  -          -          -          -

  11.พลตำรวจโทสุรวุฒิ     -                                  -          -          -          -
  กรัดศิริ                                                                                    
  -------------------- ---------------------------------- ---------- ---------- ---------- ----------

(tble6)

หมายเหตุ : การถือหุ้นทางอ้อมคือการถือหุ้นของคู่สมรสและบุตรที่ยังไม่บรรลุนิติภาวะ

  9.6 ค่าตอบแทนผู้สอบบัญชี

1.  ค่าตอบแทนจากการสอบบัญชี(audit fee)

  ในรอบปีที่ผ่านมา บริษัทจ่ายค่าตอบแทนการสอบบัญชีให้แก่ผู้สอบบัญชีของบริษัทในจำนวนเงินรวม
  982,000 บาท

2.  ค่าบริการอื่น(non-audit fee)

-   ไม่มี

9.7 การปฏิบัติตามหลักการกำกับดูแลกิจการที่ดีในเรื่องอื่นๆ

นอกเหนือจากการปฎิบัติตามหลักการกำกับดูแลกิจการที่ดีสำหรับบริษัทจดทะเบียนที่กำหนดไว้ 5 หมวด
ดังกล่าวข้างต้นแล้ว บริษัทฯยังมีนโยบายและแนวปฎิบัติอื่นๆที่เกี่ยวข้องกับการกำกับดูแลกิจการที่ดี
ดังนี้

จรรยาบรรณและจริยธรรมทางธุรกิจ

ในปี 2556 คณะกรรมการบริษัทได้รวบรวมข้อพึงปฎิบัติและแนวทางการปฎิบัติเป็นลายลักษณ์อักษร
โดยมีวัตถุประสงค์เพื่อให้ผู้บริหารและพนักงานยึดถือเป็นแนวทางในการปฎิบัติงาน
เพื่อให้การดำเนินธุรกิจสอดคล้องกับวิสัยทัศน์และภารกิจของบริษัท
อันจะนำไปสู่การเป็นองค์กรที่มีระบบการกำกับดูแลที่ดี
โดยจัดทำเป็นคู่มือจรรยาบรรณและจริยธรรมทางธุรกิจ ซึ่งมีเนื้อหาครอบคลุมเกี่ยวกับ
แนวทางในการดำเนินธุรกิจ แนวปฎิบัติเกี่ยวกับความขัดแย้งทางผลประโยชน์
การเปิดเผยข้อมูลและรักษาความลับ นโยบายและแนวปฎิบัติต่อผู้มีส่วนได้เสีย
การปกป้องทรัพย์สินของบริษัท การรับและให้ของขวัญและสิ่งตอบแทน การป้องกันทุจริตและติดสินบน
และเพื่อเป็นการส่งเสริมให้พนักงานตระหนักในเรื่องจรรยาบรรณ
บริษัทฯได้เผยแพร่คู่มือจรรยาบรรณและจริยธรรมทางธุรกิจบนเว็บไซด์และติดประกาศให้พนักงานทุกคนรับทราบ

นอกจากนี้
จรรยาบรรณและจริยธรรมทางธุรกิจได้รับการทบทวนหรือปรับปรุงให้มีความทันสมัยอยู่เสมอ
เพื่อให้มั่นใจว่าการทำงานของผู้บริหารและพนักงานของบริษัท ไทยไวร์โพรดัคท์ จำกัด(มหาชน)
เป็นไปอย่างมีมาตรฐาน มีคุณภาพและมีคุณธรรม

การต่อต้านการทุจริตคอร์รัปชั่น

บริษัทฯมีอุดมการณ์ในการดำเนินธุรกิจอย่างมีคุณธรรมตามหลักการกำกับดูแลกิจการที่ดี
บริหารงานด้วยความโปร่งใส มีความรับผิดชอบต่อผู้มีส่วนได้เสีย
รวมถึงมีความรับผิดชอบต่อสังคมและสิ่งแวดล้อม
บริษัทฯจึงให้ความสำคัญของการต่อต้านการทุจริตคอร์รัปชั่นด้วยเล็งเห็นว่าการทุจริตคอร์รัปชั่นเป็นภัยต่อสังคม
เป็นการกระทำที่ผิดทั้งกฏหมายและศีลธรรม
ตลอดจนตระหนักว่าการทุจริตคอร์รัปชั่นนอกจากจะส่งผลกระทบต่อ ชื่อเสียง
และภาพลักษณ์ของบริษัทแล้ว ยังเป็นปัจจัยสำคัญที่บั่นทอนความพยายามในการพัฒนาคุณภาพ
ทำให้ขีดความสามารถในการแข่งขันของบริษัทลดลง ซึ่งจะส่งผลกระทบต่อฐานะของบริษัทฯ
และเป็นภัยต่อการดำเนินกิจการให้ยั่งยืน รวมถึงเป็นภัยต่อเศรษฐกิจ สังคม
การเมืองและประเทศชาติ

บริษัทฯกำหนดคำนิยามของการทุจริตคอร์รัปชั่น หมายถึง
การติดสินบนไม่ว่าจะอยู่ในรูปแบบใดๆโดยการเสนอให้ สัญญาว่าจะให้ มอบให้ ให้คำมั่นว่าจะให้
เรียกร้องหรือรับซึ่งเงิน ทรัพย์สิน หรือประโยชน์อื่นใดซึ่งไม่เหมาะสม กับเจ้าหน้าที่ของรัฐ
หน่วยงานของรัฐ หน่วยงานของเอกชน หรือผู้ที่ทำหน้าที่ ไม่ว่าโดยทางตรงหรือทางอ้อม
เพื่อให้บุคคลดังกล่าวปฏิบัติหรือละเว้นการปฏิบัติหน้าที่ เพื่อให้ได้มาหรือรักษาไว้ซึ่งทรัพย์สิน
ผลประโยชน์อื่นใดที่ไม่เหมาะสมทางธุรกิจ เว้นแต่เป็นกรณีที่กฏหมาย ระเบียบ ประกาศ
ข้อบังคับขนบธรรมเนียมและประเพณีของท้องถิ่น หรือจารีตทางการค้า ให้กระทำได้

บริษัทฯมีนโยบายต่อต้านการคอร์รัปชั่น คือ ห้ามกรรมการ ผู้บริหาร และพนักงานของบริษัท
เรียกร้อง ดำเนินการหรือยอมรับการคอร์รัปชั่นในทุกรูปแบบ ทั้งทางตรงหรือทางอ้อม
เพื่อประโยชน์ต่อตนเอง ครอบครัว เพื่อน คนรู้จัก ไม่ว่าจะอยู่ในฐานะเป็นผู้รับ ผู้ให้
หรือผู้เสนอให้สินบน ทั้งที่เป็นตัวเงินและไม่เป็นตัวเงิน
และให้มีการสอบทานการปฏิบัติตามนโยบายต่อต้านคอร์รัปชั่นนี้อย่างสม่ำเสมอ
ตลอดจนทบทวนแนวทางการปฏิบัติและข้อกำหนดในการดำเนินการเพื่อให้สอดคล้องกับการเปลี่ยนแปลงของธุรกิจ
ระเบียบ ข้อบังคับ และข้อกำหนดของกฎหมาย

เพื่อให้มั่นใจว่านโยบายและมาตรการต่อต้านการทุจริตคอร์รัปชั่นจะได้รับการนำไปปฎิบัติอย่างทั่วถึง
คณะกรรมการบริษัทฯได้มอบหมายให้คณะกรรมการตรวจสอบ
เป็นผู้กำกับดูแลการปฏิบัติตามมาตรการต่อต้านการทุจริตคอร์รัปชั่น
โดยคณะกรรมการตรวจสอบจะทำการสอบทานมาตรการและการควบคุมภายในที่เกี่ยวข้อง
รวมถึงรายงานเกี่ยวกับความเพียงพอและประสิทธิผลของมาตรการนี้
พร้อมทั้งให้คำแนะนำต่อคณะกรรมการบริษัท โดยผู้บริหารจะนำคำแนะนำไปปฏิบัติ

เพื่อให้การนำนโยบายต่อต้านการทุจริตคอร์รัปชั่นไปปฎิบัติอย่างจริงจัง
บริษัทฯมีการสื่อสารและประชาสัมพัน์ผ่านช่องทางต่างๆด้วยการติดประกาศในสถานที่เด่นชัด
เพื่อให้ทุกคนในบริษัทสามารถอ่านได้ และเผยแพร่บนเว็บไซด์ของบริษัทฯ

นโยบายและวิธีปฏิบัติการแจ้งเบาะแส(Whistle Blowing)

บริษัทฯให้ความสำคัญเกี่ยวกับการกำกับดูแลกิจการที่ดีมาโดยตลอด
และเปิดโอกาสให้พนักงานและผู้มีส่วนได้เสียต่างๆสามารถให้ข้อมูลเกี่ยวกับความผิดปกติในการดำเนินธุรกิจของบริษัท
เช่น พบเห็นการกระทำที่ทุจริต ติดสินบน/รับสินบน
พบเห็นการกระทำผิดขั้นตอนตามระเบียบปฎิบัติของบริษัท หรือการกระทำที่ผิดกฎหมาย ผิดศีลธรรม
จรรยาบรรณทางธุรกิจ ทำให้บริษัทเสียผลประโยชน์ หรือมีผลกระทบต่อชื่อเสียงของบริษัท
โดยการร้องเรียนผ่านช่องทางต่างๆที่บริษัทกำหนด
เพื่อให้มีการตรวจสอบตามกระบวนการที่ระบุไว้ใน”นโยบายและวิธีปฎิบัติการแจ้งเบาะแส(Whistle
Blowing)”

ช่องทางการร้องเรียน

1. ตู้รับข้อร้องเรียนที่ติดตั้งอยู่ภายในโรงงาน

  2. แจ้งทางไปรษณีย์ จ่าหน้าซองถึง หรือยื่นส่งโดยตรงได้ที่

  2.1 ประธานกรรมการตรวจสอบ หรือ

  2.2 กรรมการผู้จัดการ หรือ

  2.3 ผู้จัดการโรงงาน

  ที่ บริษัท ไทยไวร์โพรดัคท์ จำกัด(มหาชน)

  อาคารศูนย์การค้าเซียร์รังสิตชั้น 7

  เลขที่ 99/2 ถ.พหลโยธิน ต.คูคต อ.ลำลูกกา

  จ.ปทุมธานี 12130

มาตรการคุ้มครองและรักษาความลับ

เพื่อเป็นการคุ้มครองสิทธิของผู้ร้องเรียนและผู้ให้ข้อมูลที่กระทำโดยเจตนาสุจริต บริษัทฯจะปกปิดชื่อ
ที่อยู่
หรือข้อมูลใดๆที่สามารถระบุตัวผู้ร้องเรียนหรือผู้ให้ข้อมูลและเก็บรักษาข้อมูลของผู้ร้องเรียนและผู้ให้ข้อมูลไว้เป็นความลับ
โดยจะจำกัดเฉพาะผู้ที่มีหน้าที่รับผิดชอบในการดำเนินการตรวจสอบเรื่องร้องเรียนเท่านั้นที่สามารถเข้าถึงข้อมูลดังกล่าวได้

หากผู้แจ้งเบาะแส หรือผู้ร้องเรียนเห็นว่าตนอาจเดือดร้อนเสียหาย
สามารถร้องขอให้บริษัทกำหนดมาตรการคุ้มครองได้
หรือบริษัทอาจกำหนดมาตรการคุ้มครองโดยผู้ร้องเรียนไม่ต้องร้องขอก็ได้
หากเห็นว่าเป็นเรื่องที่มีแนวโน้มที่จะเกิดความเสียหายหรือไม่ปลอดภัย

ประธานคณะกรรมการตรวจสอบ มีหน้าที่ในการใช้ดุลยพินิจสั่งการตามที่เห็นสมควร
เพื่อคุ้มครองผู้แจ้งเบาะแส หรือผู้ร้องเรียน พยาน และบุคคลที่ให้ข้อมูลในการสืบสวนหาข้อเท็จจริง
ไม่ให้ได้รับความเดือดร้อน อันตรายใด หรือความไม่ชอบธรรม อันเกิดมาจากการแจ้งเบาะแส
ร้องเรียน การเป็นพยาน หรือการให้ข้อมูล

ประธานคณะกรรมการตรวจสอบ สามารถมอบหมายงานให้กับผู้บริหารคนใดคนหนึ่ง
ทำหน้าที่แทนในการใช้ดุลยพินิจสั่งการคุ้มครองความปลอดภัยของผู้แจ้งเบาะแส หรือผู้ร้องเรียน
พยาน และบุคคลที่ให้ข้อมูล
โดยผู้บริหารที่ได้รับมอบหมายต้องไม่มีส่วนเกี่ยวข้องกับเรื่องที่ได้รับแจ้งเบาะแส หรือร้องเรียน
ทั้งโดยทางตรง หรือทางอ้อม(เช่น ผู้ถูกกล่าวหา เป็นผู้ใต้บังคับบัญชาของตนโดยตรง)

ในกรณีที่มีการร้องเรียนกรรมการบริษัทฯ
คณะกรรมการตรวจสอบจะทำหน้าที่ในการคุ้มครองผู้แจ้งเบาะแสหรือผู้ร้องเรียน พยาน
และบุคคลที่ให้ข้อมูลในการสืบสวนหาข้อเท็จจริง ไม่ให้ได้รับความเดือดร้อน อันตรายใด
หรือความไม่ชอบธรรม อันเกิดจากการแจ้งเบาะแส ร้องเรียน การเป็นพยานหรือการให้ข้อมูล
โดยขอให้ผู้ร้องเรียนส่งเรื่องร้องเรียนมายังประธานคณะกรรมการตรวจสอบโดยตรง

ทั้งนี้ ผู้ได้รับข้อมูลจากการปฏิบัติหน้าที่ที่เกี่ยวข้องกับเรื่องที่ร้องเรียน มีหน้าที่เก็บรักษาข้อมูล
ข้อร้องเรียนและเอกสารหลักฐานของผู้ร้องเรียนและผู้ให้ข้อมูลไว้เป็นความลับ
ห้ามเปิดเผยข้อมูลแก่บุคคลอื่นที่ไม่มีหน้าที่เกี่ยวข้อง
เว้นแต่เป็นการเปิดเผยตามหน้าที่ที่กฏหมายกำหนด

ผู้ได้รับความเดือดร้อนเสียหายจะได้รับการบรรเทาความเสียหายด้วยวิธีการหรือกระบวนการที่มีความเหมาะสมและเป็นธรรม

ขั้นตอนการดำเนินการสืบสวนและบทลงโทษ

  1. เมื่อได้รับการแจ้งเบาะแส ประธานคณะกรรมการตรวจสอบ จะเป็นผู้กลั่นกรอง
  สืบสวนข้อเท็จจริง

  2. ระหว่างการสืบสวนข้อเท็จจริง ประธานคณะกรรมการตรวจสอบ หรืออาจมอบหมายให้ตัวแทน
  แจ้งผลความคืบหน้าเป็นระยะให้ผู้แจ้งเบาะแสหรือผู้ร้องเรียนได้ทราบ
  โดยกำหนดระยะเวลาในการสอบสวนข้อเท็จจริงจนถึงพิจารณาเสร็จสิ้นภายใน 30 วัน
  และสามารถขยายเวลาการสืบสวนข้อเท็จจริงและพิจารณาจนเสร็จสิ้นได้อีกไม่เกิน 30 วัน

  3. หากการสืบสวนข้อเท็จจริงแล้วพบว่า ข้อมูลหรือหลักฐานที่มี
  มีเหตุอันควรเชื่อได้ว่าผู้ที่ถูกกล่าวหาได้กระทำการทุจริตคอร์รัปชั่นจริง
  บริษัทฯจะให้สิทธิผู้ถูกกล่าวหาได้รับทราบข้อกล่าวหาและให้สิทธิผู้ถูกกล่าวหาพิสูจน์ตนเอง
  โดยการหาข้อมูลหรือหลักฐานเพิ่มเติมที่แสดงให้เห็นว่าตนเองไม่มีส่วนเกี่ยวข้องกับการกระทำอันทุจริตและคอร์รัปชั่น
  ตามที่ได้ถูกกล่าวหา

  4. หากผู้ถูกกล่าวหา ได้กระทำการทุจริตและคอร์รัปชั่นจริง การทุจริตและคอร์รัปชั่นนั้น
  ถือว่าเป็นการกระทำผิดต่อนโยบายต่อต้านการทุจริตคอร์รัปชั่นของบริษัทฯ
  ผู้ถูกกล่าวหาจะต้องได้รับการพิจารณาโทษทางวินัยตามระเบียบที่บริษัทฯได้กำหนดไว้
  และหากการกระทำทุจริตคอร์รัปชั่นนั้นผิดกฏหมาย ผู้กระทำผิดอาจจะต้องได้รับโทษทางกฏหมาย
  ทั้งนี้ โทษทางวินัยตามระเบียบของบริษัทฯ คำตัดสินของประธานคณะกรรมการตรวจสอบ
  ถือเป็นอันสิ้นสุด

5.  การร้องเรียนโดยไม่สุจริตหรือผิดช่องทาง การแจ้งเรื่องร้องเรียน แจ้งเบาะแส ให้ถ้อยคำ
    หรือให้ข้อมูลใดๆ ถ้าพิสูจน์ได้ว่ากระทำโดยไม่สุจริต หรือทำผิดช่องทาง
    ถ้าเป็นพนักงานหรือเจ้าหน้าที่ของบริษัทฯ
    บุคคลนั้นจะได้รับโทษทางวินัยตามมาตรการลงโทษด้วย
    แต่หากเป็นบุคคลภายนอกและบริษัทฯได้รับความเสียหาย
    บริษัทฯจะพิจารณาดำเนินคดีกับบุคคลนั้นๆด้วย

ในกรณีที่มีการร้องเรียน กรรมการบริษัทฯ คณะกรรมการตรวจสอบมีหน้าที่ในการรับเรื่อง
หาข้อมูลและตรวจสอบข้อเท็จจริง ตามที่ได้รับแจ้ง
เพื่อรายงานต่อคณะกรรมการบริษัทฯให้ร่วมกันพิจารณาและกำหนดโทษตามที่เห็นสมควร

10. ความรับผิดชอบต่อสังคม(Corporate Social Responsibilities : CSR)

บริษัทฯตระหนักดีว่าบริษัทฯไม่สามารถดำเนินธุรกิจให้ยั่งยืนได้หากปราศจากความรับผิดชอบต่อสังคม
บริษัทฯจึงประกอบธุรกิจด้วยความสำนึกถึงความรับผิดชอบที่มีต่อสังคมและสิ่งแวดล้อมโดยรวม

บริษัทฯมีวิสัยทัศน์และพันธกิจด้านความรับผิดชอบต่อสังคมคือการเป็นผู้นำในการผลิตสินค้าที่มีคุณภาพ
และดำเนินธุรกิจภายใต้หลักการกำกับดูแลกิจการที่ดี บนพื้นฐานของความโปร่งใสและเป็นธรรม
ควบคู่ไปกับการมีส่วนร่วมรับผิดชอบต่อสังคม เพื่อให้ธุรกิจเติบโตไปพร้อมกับสังคม
และชุมชนที่มีคุณภาพ

รายงานความรับผิดชอบต่อสังคมตามแนวทางของตลาดหลักทรัพย์แห่งประเทศไทยของบริษัทฯ มีดังนี้

การประกอบกิจการด้วยความเป็นธรรม

บริษัทฯ ตระหนักดีว่าพื้นฐานของการประกอบกิจการให้ยั่งยืนได้ต้องดำเนินธุรกิจด้วยความเป็นธรรม
บริษัทฯจึงดำเนินธุรกิจร่วมกันกับคู่ค้า เจ้าหนี้ ลูกค้า
และคู่แข่งทางการค้าบนพื้นฐานของความเป็นธรรม ให้ความร่วมมือในการพัฒนาโอกาสทางธุรกิจ
ไม่ละเมิดความลับหรือล่วงรู้ความลับทางการค้าของคู่แข่งด้วยวิธีฉ้อฉล
ตอบสนองความต้องการของลูกค้าด้วยการผลิตสินค้าที่มีคุณภาพ ในราคาที่ยุติธรรม
ให้ผลตอบแทนที่เป็นธรรม เสริมสร้างความสุขในการทำงาน
และสนับสนุนการพัฒนาความสามารถในวิชาชีพแก่พนักงาน สร้างผลตอบแทนที่ดีและยั่งยืนให้แก่ผู้ถือหุ้น
รวมถึงส่งเสริมให้มีการบริหารจัดการผลกระทบต่อสิ่งแวดล้อมตามมาตรฐานสากล
และให้การสนับสนุนการพัฒนาชุมชนและสังคมอย่างต่อเนื่อง

การต่อต้านการทุจริตคอร์รัปชั่น

เพื่อให้การดำเนินธุรกิจเป็นไปอย่างยั่งยืนและบรรลุเป้าหมายในการเป็นผู้นำทางด้านคุณภาพ
บริษัทฯจึงมีนโยบายต่อต้านการทุจริต
เนื่องจากเห็นว่าการทุจริตเป็นปัจจัยหนึ่งที่บั่นทอนความพยายามในการพัฒนาคุณภาพ
เป็นภัยต่อการดำเนินกิจการให้ยั่งยืนและเป็นภัยต่อสังคมของประเทศ
ทำให้ขีดความสามารถในการแข่งขันของบริษัทลดลง

บริษัทฯมีนโยบายต่อต้านการคอร์รัปชั่น คือ ห้ามกรรมการ ผู้บริหาร และพนักงานของบริษัท
เรียกร้อง ดำเนินการหรือยอมรับการคอร์รัปชั่นในทุกรูปแบบ ทั้งทางตรงหรือทางอ้อม
เพื่อประโยชน์ต่อตนเอง ครอบครัว เพื่อน คนรู้จัก ไม่ว่าจะอยู่ในฐานะเป็นผู้รับ ผู้ให้
หรือผู้เสนอให้สินบน ทั้งที่เป็นตัวเงินและไม่เป็นตัวเงิน

เพื่อให้มั่นใจว่านโยบายและมาตรการต่อต้านการทุจริตคอร์รัปชั่นจะได้รับการนำไปปฏิบัติอย่างทั่วถึง
บริษัทฯได้กำหนดแนวปฏิบัติและมาตรการปฏิบัติของนโยบายต่อต้านการทุจริตคอร์รัปชั่นในแต่ละกรณีไว้อย่างชัดเจน
พร้อมทั้งจัดให้มีการฝึกอบรมแก่พนักงานเพื่อให้ความรู้เกี่ยวกับนโยบายและแนวปฏิบัติในการต่อต้านการทุจริตคอร์รัปชั่นของบริษัทฯ
รวมถึงเผยแพร่นโยบายต่อต้านการทุจริตคอรัปชั่นผ่านช่องทางต่างๆด้วยการติดประกาศในสถานที่เด่นชัด
เพื่อให้ทุกคนในบริษัทสามารถอ่านได้ และเผยแพร่บนเว็บไซด์ของบริษัทฯ

นอกจากนี้บริษัทฯเปิดโอกาสให้พนักงานและผู้มีส่วนได้เสียต่างๆสามารถให้ข้อมูลเกี่ยวกับความผิดปกติในการดำเนินธุรกิจของบริษัท
เช่น พบเห็นการกระทำที่ทุจริต ติดสินบน/รับสินบน
พบเห็นการกระทำผิดขั้นตอนตามระเบียบปฏิบัติของบริษัท หรือการกระทำที่ผิดกฎหมาย ผิดศีลธรรม
จรรยาบรรณทางธุรกิจ ทำให้บริษัทเสียผลประโยชน์ หรือมีผลกระทบต่อชื่อเสียงของบริษัท
โดยการร้องเรียนผ่านช่องทางต่างๆที่บริษัทกำหนด
เพื่อให้มีการตรวจสอบตามกระบวนการที่ระบุไว้ใน”นโยบายและวิธีปฏิบัติการแจ้งเบาะแส(Whistle
Blowing)”

ความรับผิดชอบต่อผู้บริโภค

บริษัทฯประกอบธุรกิจหลักคือเป็นผู้ผลิตและจำหน่ายลวดเหล็กแรงดึงสูง(P.C. Wire และ P.C.
Strand) ที่ใช้สำหรับงานคอนกรีตอัดแรง
โดยลวดเหล็กแรงดึงสูงเป็นวัสดุที่ทำหน้าที่รองรับน้ำหนักในงานก่อสร้าง
ทั้งนี้ความสัมพันธ์ของลวดเหล็กแรงดึงสูงกับงานก่อสร้างต่างๆแสดงได้ดังห่วงโซ่อุตสาหกรรม ดังนี้

จากห่วงโซ่อุตสาหกรรมดังกล่าว
ผลิตภัณฑ์ของบริษัทฯทำหน้าที่รับน้ำหนักจำนวนมากจึงต้องการความแข็งแรง ทนทาน
เพื่อความปลอดภัยและป้องกันความเสี่ยงที่อาจเกิดขึ้นกับผู้บริโภคในลำดับถัดไป

บริษัทฯจึงมีนโยบายมุ่งเน้นผลิตสินค้าที่มีคุณภาพ ได้มาตรฐาน
เพื่อที่เมื่อนำสินค้าของบริษัทฯไปใช้งานจะเกิดประสิทธิภาพสูงตามความต้องการของลูกค้า
บริษัทฯจึงให้ความสำคัญกับการศึกษาค้นคว้า และวิจัย
เพื่อหาแนวทางในการพัฒนาคุณภาพสินค้าอย่างต่อเนื่อง ในการนี้
บริษัทฯมีบุคลากรที่มีประสบการณ์ในการผลิตสินค้าและมีความรู้และความเข้าใจในองค์ประกอบของผลิตภัณฑ์เป็นอย่างดี

ในการควบคุมคุณภาพสินค้า บริษัทฯให้ความสำคัญตั้งแต่ขั้นตอนการคัดเลือกวัตถุดิบ กระบวนการผลิต
และการนำสินค้าไปใช้งาน โดยในการคัดเลือกวัตถุดิบซึ่งได้แก่ เหล็กลวดคาร์บอนสูง (High
Carbon Wire Rod)
บริษัทฯจะเลือกซื้อวัตถุดิบจากแหล่งผลิตที่สามารถผลิตสินค้าได้ตรงตามข้อกำหนดด้านคุณสมบัติของวัตถุดิบที่บริษัทฯได้กำหนดไว้
ทั้งนี้
เพื่อให้มั่นใจได้ว่าวัตถุดิบที่นำมาใช้จะไม่ก่อให้เกิดความเสี่ยงด้านความปลอดภัยของผู้ปฏิบัติงานในกระบวนการผลิตของบริษัทฯเอง
และไม่ก่อให้เกิดความเสี่ยงด้านความปลอดภัยของลูกค้าที่นำสินค้าไปผลิตเป็นสินค้าต่อเนื่อง
รวมถึงผู้บริโภคขั้นสุดท้าย

การควบคุมคุณภาพในกระบวนการผลิต บริษัทฯมีระบบการผลิตที่มีประสิทธิภาพ
และมีบุคลากรที่มีความชำนาญ มีห้องปฏิบัติการทดสอบคุณภาพที่ได้รับการรับรองมาตรฐาน ISO
17025

การดำเนินการดังกล่าว ส่งผลให้ปัจจุบัน
บริษัทฯได้รับการรับรองมาตรฐานผลิตภัณฑ์และมาตรฐานการดำเนินงานต่างๆ ดังนี้

-   หนังสือรับรองมาตรฐานผลิตภัณฑ์ (Product Certifications)
    ACRS 110503

  TIS 71-2532
  TIS 95-2540
  TIS 194-2535
  TIS 404-2540
  TIS 747-2531
  ACRS 161201
  UK CARES 161201

-   หนังสือรับรองระบบ(System Certification)

  ISO 9001:2008
  ISO 14001:2004
  OHSAS 18001:2007
  ISO/IEC 17025
  ISO 50001:2011
  BS EN ISO 9001:2008 (UK CARES)

ในส่วนของการนำสินค้าไปใช้งาน
บริษัทฯได้จัดตั้งหน่วยงานที่ทำหน้าที่ให้คำแนะนำและให้ความรู้แก่ลูกค้าในการนำสินค้าไปใช้งานอย่างถูกต้องตามมาตรฐาน
มีความปลอดภัยทั้งในขั้นตอนการนำสินค้าของบริษัทฯไปใช้ในกระบวนการผลิตของลูกค้า
รวมถึงผู้บริโภคในขั้นถัดไป ทั้งนี้ เพื่อให้บรรลุเป้าหมายของการดูแลความปลอดภัยอย่างครบวงจร
และหากมีความเสียหายใดๆที่มีสาเหตุมาจากการนำสินค้าของบริษัทฯไปใช้งาน
บริษัทฯจะทำการชดเชยความเสียหายให้ทันทีโดยไม่ต้องรอให้มีการร้องขอ

การเคารพสิทธิมนุษยชน

จากการที่ผลิตภัณฑ์ของบริษัทฯซึ่งได้แก่ลวดเหล็กแรงดึงสูง
เป็นวัสดุที่ทำหน้าที่รองรับน้ำหนักในงานคอนกรีตอัดแรง
โดยห่วงโซ่อุตสากรรมขั้นสุดท้ายของลวดเหล็กแรงดึงสูงได้แก่ บ้าน คอนโดมิเนียม ตึกสูง
อาคารจอดรถ อาคารโรงงาน สำนักงาน สะพาน ทางด่วน ทางยกระดับ
รวมถึงโครงการสาธารณูปโภคขนาดใหญ่อื่นๆ ซึ่งต้องการความแข็งแรงและความปลอดภัยเป็นสำคัญ
บริษัทฯจึงมีนโยบายชัดเจนที่มุ่งเน้นการผลิตสินค้าที่มีคุณภาพ มีความปลอดภัยในการนำไปใช้งาน
เพื่อป้องกันอันตรายที่อาจเกิดขึ้นกับชีวิตและทรัพย์สินของประชาชนและสาธารณชนในวงกว้าง

การจัดการสิ่งแวดล้อม

บริษัทฯมีความมุ่งมั่นที่จะดำเนินธุรกิจควบคู่ไปกับการดูแลสิ่งแวดล้อม
จึงได้กำหนดนโยบายในการจัดการด้านสิ่งแวดล้อม
ให้ผู้บริหารและพนักงานนำไปเป็นแนวทางในการปฏิบัติ ดังนี้

1.  ปฏิบัติตามกฎหมายและข้อกำหนดทางด้านสิ่งแวดล้อม อาชีวอนามัย
    และความปลอดภัยที่เกี่ยวข้องภายในประเทศโดยจะนำเกณฑ์ต่างๆมาจัดทำเป็นมาตรฐานขั้นต่ำในการดำเนินงานของบริษัท

2.  อนุรักษ์ทรัพยากรธรรมชาติ รวมถึงพลังงานต่างๆ โดยมีการนำมาใช้ประโยชน์ให้คุ้มค่า
    และลดผลกระทบต่อสิ่งแวดล้อมให้น้อยที่สุด

3.  สร้างจิตสำนึกต่อคุณภาพของสิ่งแวดล้อม และงานด้านอาชีวอนามัยและความปลอดภัย
    โดยนโยบายฯจะได้รับการปฏิบัติและเผยแพร่แก่ พนักงาน สังคมและชุมชน

4.  ป้องกันมลพิษในด้านน้ำเสีย อากาศเสีย มีการจัดการของเสียรวมถึงการจัดการสารเคมี
    เพื่อให้เกิดมลภาวะน้อยที่สุด

5.  ป้องกันอันตรายอันอาจเกิดจากการปฏิบัติงานกับเครื่องจักร ไฟฟ้า สารเคมี
    รวมถึงสภาพแวดล้อมในการทำงานและอันตรายที่มีความเสี่ยงระดับปานกลางขึ้นไป
    ทั้งนี้เพื่อป้องกันการเกิดอุบัติเหตุและการเจ็บป่วยอันเนื่องมาจากการปฏิบัติงาน

6.  ส่งเสริมการให้ความรู้และฝึกอบรมพนักงานในเรื่องสิ่งแวดล้อม

7.  กำหนดเป็นวัตถุประสงค์และเป้าหมาย
    เพื่อให้นโยบายมีการนำไปปฏิบัติและทบทวนเป็นระยะให้เกิดการปรับปรุงอย่างต่อเนื่อง

บริษัทฯตระหนักดีว่ากระบวนการผลิตสินค้าของบริษัทฯมีส่วนสร้างผลกระทบต่อสิ่งแวดล้อม
ทั้งทางน้ำและทางอากาศ เนื่องจากกระบวนการผลิตเริ่มต้นจากการนำเหล็กลวด(Wire Rod)
มาล้างทำความสะอาด ก่อนเข้าสู่กระบวนการดึงลดขนาด ซึ่งต้องใช้สาร Hydrochloric Acid
เพื่อขจัดฝุ่นละอองและสนิม ส่งผลให้น้ำที่ผ่านกระบวนการดังกล่าว
มีความเป็นกรดและมีโลหะหนักปนเปื้อน รวมถึงมีไอกรดลอยสู่ชั้นบรรยากาศ ดังนั้น
เพื่อลดผลกระทบดังกล่าว บริษัทฯจึงดำเนินการดังนี้

การจัดการมลพิษทางน้ำ

-   ติดตั้งระบบบำบัดน้ำเสีย(Water Treatment System)

-   มีแผนงานบำรุงรักษาเชิงป้องกัน (Preventive Maintenance)
    เพื่อให้มั่นใจว่าระบบบำบัดน้ำเสียสามารถทำงานได้อย่างมีประสิทธิภาพ

-   มีระบบการตรวจสอบคุณภาพน้ำทิ้งอย่างต่อเนื่อง เพื่อให้มั่นใจว่า
    คุณภาพน้ำทิ้งอยู่ในเกณฑ์มาตรฐาน

  [] ผลการดำเนินงาน : คุณภาพน้ำทิ้งเป็นไปตามมาตรฐานตั้งแต่ปี 2011 ถึงปัจจุบัน
  โดยเฉพาะค่า BOD และ COD ควบคุมได้ไม่เกิน 80% ของมาตรฐาน

  การจัดการมลพิษทางอากาศ

-   ติดตั้งระบบ Air Pollution Control System

-   มีแผนงานบำรุงรักษาระบบกำจัดมลพิษทางอากาศให้อยู่ในสภาพพร้อมใช้งาน

-   มีแผนการปรับลดมลพิษทางอากาศ

-   มีการตรวจวัดค่าออกไซด์ของไนโตรเจน ก๊าซซัลเฟอร์ไดออกไซด์ และไฮโดรคลอไรด์
    ที่ปล่องระบายของ Boiler และ Wet Scrubber โดยหน่วยงานภายนอกเป็นประจำ 2
    ครั้ง/ปี

[] ผลการดำเนินงาน : ผลการตรวจวัดอยู่ในเกณฑ์มาตรฐานมาโดยตลอด

  การจัดการด้านขยะ/กากของเสียอุตสาหกรรม

-   มีมาตรการ/แผนงาน ในการปรับลดกากของเสีย

-   มีสถานที่จัดเก็บกากของเสียชัดเจน แยกประเภทการจัดเก็บ มีภาชนะรองรับที่เหมาะสม
    ไม่มีการรั่วไหลของกากออกนอกพื้นที่ มีการติดฉลากเพื่อรวบรวมส่งผู้รับกำจัด

-   จ้างหน่วยงานที่ได้รับอนุญาตในการประกอบกิจการกำจัดของเสียทำการกำจัดของเสียที่เกิดจากกระบวนการผลิต

-   มีการตรวจประเมินสถานที่รับกำจัดของเสียตั้งแต่ก่อนใช้บริการและสุ่มตรวจประเมินซ้ำทุกปี

-   มอบหมายให้หน่วยงานของรัฐที่มีหน้าที่ควบคุมผลกระทบต่อสิ่งแวดล้อมทำการตรวจสอบอย่างสม่ำเสมอ

[] ผลการดำเนินงาน : ในปี 2559 ที่ผ่านมา
บริษัทฯไม่มีข้อพิพาททางกฎหมายในเรื่องการจัดการด้านขยะหรือกากของเสียแต่อย่างใด

ในส่วนของการปฏิบัติตามนโยบายอนุรักษ์ทรัพยากรธรรมชาติ
บริษัทฯส่งเสริมให้มีการใช้ทรัพยากรอย่างมีประสิทธิภาพโดยได้ดำเนินการดังนี้

  ทรัพยากรน้ำ

-   นำข้อมูลมาวิเคราะห์และจัดทำแผนการปรับลดการใช้น้ำ

-   ใช้น้ำ Recycle จากระบบบำบัดน้ำเสียรดน้ำต้นไม้แทนการใช้น้ำดิบ

พลังงาน

-   ติดตั้งระบบประหยัดพลังงานเพื่อลดปริมาณการใช้พลังงานไฟฟ้าในกระบวนการผลิตซึ่งเป็นสาเหตุหนึ่งของการเกิดภาวะโลกร้อน

-   ลงทุนในโครงการผลิตกระแสไฟฟ้าจากพลังงานธรรมชาติ เช่น
    ติดตั้งกังหันลมในการผลิตกระแสไฟฟ้า
    และติดตั้งแผงโซล่าเซลเพื่อผลิตกระแสไฟฟ้าใช้ในโรงงาน

นอกจากนี้
บริษัทฯจัดให้มีพื้นที่สีเขียวบริเวณรอบโรงงานและปรับปรุงภูมิทัศน์เพื่อบรรเทาผลกระทบจากมลภาวะที่เกิดจากกระบวนการผลิตของบริษัทฯที่อาจมีผลต่อพนักงานและชุมชนใกล้เคียง

ทั้งนี้
เพื่อให้การดูแลสภาพแวดล้อมและความปลอดภัยในการทำงานเป็นไปอย่างมีระบบและมีการติดตามอย่างต่อเนื่อง
บริษัทฯได้นำระบบมาตรฐานคุณภาพด้านสิ่งแวดล้อม ISO 14001
มาตรฐานระบบด้านความปลอดภัยอาชีวอนามัย OHSAS 18001
และมาตรฐานระบบการจัดการด้านพลังงาน ISO 50001 มาใช้ในโรงงาน
และจัดให้มีการฝึกอบรมพนักงานในเรื่องสิ่งแวดล้อมอย่างต่อเนื่องทั้งการจัดหลักสูตรการอบรมภายในบริษัท
และส่งพนักงานเข้าอบรมในหลักสูตรที่จัดโดยสถาบันและผู้เชี่ยวชาญภายนอก

การดูแลพนักงานและการปฏิบัติต่อแรงงานอย่างเป็นธรรม

บุคลากรถือเป็นทรัพยากรที่สำคัญที่สุดในการขับเคลื่อนงานให้บรรลุเป้าหมาย
บริษัทฯจึงให้ความใส่ใจในการดูแลพนักงาน
มีการปฏิบัติด้านแรงงานและสิทธิมนุษยชนตามกฎหมายและหลักเกณฑ์ต่างๆขององค์กร
และเป็นไปตามหลักสากลด้านสิทธิมนุษยชน ดูแลพนักงานให้มีคุณภาพชีวิตในการทำงานที่ดี
ส่งเสริมการมีส่วนร่วมของพนักงาน และสร้างความผูกพันกับองค์กร

บริษัทฯ มีนโยบายกำหนดค่าตอบแทนที่เป็นธรรมด้วยการประเมินผลการปฏิบัติงาน
สำรวจและติดตามความเคลื่อนไหวของอัตราค่าตอบแทนขององค์กรต่างๆที่ใกล้เคียงกันอย่างสม่ำเสมอ
เพื่อนำมาเปรียบเทียบและจัดทำโครงสร้างเงินเดือนที่แข่งขันได้และจูงใจพนักงาน

บริษัทฯปฏิบัติต่อแรงงานอย่างเป็นธรรม เคารพสิทธิขั้นพื้นฐานในการทำงานตามหลักสิทธิมนุษยชน
ให้ความคุ้มครองทางสังคม ไม่มีการจ้างแรงงานเด็ก
ดูแลสภาพการทำงานของพนักงานในโรงงานให้ปลอดภัยจากการปฏิบัติงาน

นโยบายความปลอดภัยและอาชีวอนามัย

บริษัทฯมีนโยบายสนับสนุนให้พนักงานปฏิบัติงานในสภาพแวดล้อมที่ปลอดภัย และมีสุขอนามัยที่ดี
บริษัทฯจึงมุ่งเน้นการป้องกันอุบัติเหตุและการจัดการเพื่อลดผลกระทบจากสภาพแวดล้อมในการทำงาน
ดูแลสถานที่ทำงานให้ถูกสุขลักษณะและมีความปลอดภัยอยู่เสมอ
เสริมสร้างให้พนักงานมีจิตสำนึกด้านความปลอดภัย
มีการให้ความรู้ผ่านการฝึกอบรมและฝึกซ้อมการปฏิบัติงานตามแผนฉุกเฉินเพื่อรับมือกับเหตุการณ์ไม่คาดฝัน
รวมถึงส่งเสริมให้พนักงานมีสุขภาพอนามัยที่ดี

ความปลอดภัยของสภาพพื้นที่ทำงานและการป้องกันอุบัติเหตุจากการปฏิบัติงาน

บริษัทฯได้ดำเนินการเกี่ยวกับความปลอดภัยของสถานที่ทำงาน ดังนี้

1. สภาวะแวดล้อมในการทำงานด้านคุณภาพอากาศ แสง เสียง และความร้อน

  - ตรวจวัดความเข้มข้นของแสงสว่างในสถานประกอบการ ทั้งในส่วนของงานด้านเอกสาร
  และงานตรวจสอบเครื่องจักร

  - ตรวจวัดความร้อนในสถานประกอบการ

  - ลดผลกระทบทางเสียง
  โดยใช้วิธีการลดเสียงที่แหล่งกำเนิดเสียงด้วยการปรับปรุงเปลี่ยนแปลงอุปกรณ์
  และในกรณีที่ไม่สามารถลดเสียงที่แหล่งกำเนิดได้อันเนื่องมาจากลักษณะเฉพาะของผลิตภัณฑ์
  บริษัทฯได้จัดทำห้องควบคุมเสียงไม่ให้ดังจากกระบวนการผลิต โดยได้ดำเนินโครงการมาตั้งแต่ปี
  พ.ศ.2555

  - จัดหาอุปกรณ์เสริมที่ช่วยให้พนักงานทำงานได้โดยปราศจากภัยจากมลภาวะ
  ทั้งทางเสียงและทางอากาศ

  2. การจัดการสภาพพื้นที่ทำงาน

  - มีป้ายสัญลักษณ์หรือป้ายเตือนอันตรายในจุดที่จำเป็น และตรวจสอบป้ายให้อยู่ในสภาพดี
  มองเห็นได้ชัดเจน

  - ดูแลพื้นที่ปฏิบัติงานให้เป็นระเบียบ ไม่มีคราบสกปรกหรือคราบน้ำมัน หรือสารเคมีหกล้น

  - จัดเก็บอุปกรณ์ วัตถุดิบ ผลิตภัณฑ์ และสารเคมี ให้เป็นระเบียบ มีป้ายบอกสถานะให้ชัดเจน
  โดยพนักงานสามารถดูข้อมูลความปลอดภัยเพิ่มเติมได้ในพื้นที่ที่มีการใช้งาน

  - จัดทำทางเดินขึ้นพร้อมราวบันไดกรณีปฏิบัติงานในพื้นที่สูง

  - จัดให้มีอุปกรณ์ป้องกันอันตรายส่วนบุคคล และดูแลอุปกรณ์ให้อยู่ในสภาพดี

นอกจากนี้
บริษัทฯส่งเสริมให้พนักงานทุกคนมีจิตสำนึกด้านความปลอดภัยด้วยการให้ความรู้และการฝึกอบรม
ส่งเสริมให้พนักงานมีส่วนร่วมในการวิเคราะห์สถานการณ์และประเมินความเสี่ยงจากการเกิดอุบัติเหตุหรือเหตุการณ์ที่ไม่คาดคิดจากการทำงาน
มีการจดบันทึกอุบัติเหตุและสอบสวนหาสาเหตุ เพื่อจัดทำแผนป้องกันอุบัติเหตุจากการปฏิบัติงาน
จัดทำโครงการกิจกรรม 5 ส. โครงการสัปดาห์ความปลอดภัยในการทำงาน
โครงการฝึกอบรมด้านความปลอดภัย
จัดให้มีการฝึกซ้อมแผนฉุกเฉินและแผนอพยพทั้งในส่วนของบริษัทฯ
และเข้าร่วมซ้อมแผนฉุกเฉินกับสำนักงานนิคมอุตสาหกรรมมาบตาพุด
และชุมชนใกล้เคียงอย่างต่อเนื่อง

อัตราการหยุดงานจากอุบัติเหตุ

ตามที่บริษัทฯมีการรณรงค์เรื่องความปลอดภัยในการทำงานมาโดยตลอด
ทำให้สถิติการเกิดอุบัติเหตุลดลงอย่างต่อเนื่อง โดยในรอบปี 2559
ไม่เคยเกิดอุบัติเหตุถึงขั้นหยุดงาน

(table2)

  ----------------------------------------- -----------------------------
  ประเภท                                    จำนวนสถิติปี 2559 (ครั้ง)

  อุบัติการณ์/NEAR MISS                         7

  อุบัติเหตุขั้นหยุดงาน                            0
  ----------------------------------------- -----------------------------

(table2)

การดูแลสุขอนามัย

บริษัทฯให้ความสำคัญกับการดูแลสุขภาพอนามัยของพนักงานจึงได้มีแผนงานและโครงการรณรงค์ส่งเสริมด้านสุขภาพของพนักงานและการป้องกันเกี่ยวกับโรคร้ายแรงต่างๆ
รวมถึงจัดกิจกรรมโรงงานสีขาวเพื่อรณรงค์ป้องกันยาเสพติด ดังนี้

-   จัดให้มีการฉีดวัคซีนให้แก่พนักงานเป็นประจำทุกปี

-   มีการตรวจสุขภาพพนักงานอย่างน้อยปีละ 1 ครั้ง ทั้งการตรวจสุขภาพทั่วไป
    และการตรวจสุขภาพตามลักษณะงาน

-   มีการตรวจคัดกรองยาเสพติด

-   จัดกิจกรรมแข่งขันกีฬาภายในและกีฬาสานสัมพันธ์

[]ผลการดำเนินงาน : ในปี 2559
ผลจากการวินิจฉัยโดยแพทย์อาชีวเวชศาสตร์ไม่พบการเจ็บป่วยจากการทำงานแต่อย่างใด

  การจ่ายค่าตอบแทนและสวัสดิการพนักงาน

บริษัทฯมีนโยบายการจ่ายค่าตอบแทนพนักงานที่เป็นธรรม
พร้อมทั้งจัดสวัสดิการต่างๆตามที่กฎหมายกำหนด และนอกเหนือจากที่กฎหมายกำหนด

บริษัทฯมีนโยบายการจ่ายค่าตอบแทนและผลประโยชน์พนักงานที่สอดคล้องกับผลการดำเนินงานของบริษัทฯทั้งในระยะสั้นและระยะยาว
ในระยะสั้นสอดคล้องกับผลการดำเนินงานของบริษัทฯแต่ละปีและใกล้เคียงกับบริษัทฯในอุตสาหกรรมเดียวกัน
โดยมีการสำรวจการจ่ายค่าจ้างรวมทั้งนำดัชนีราคาผู้บริโภคมาพิจารณา
ในระยะยาวมีการวัดผลการปฎิบัติงานและศักยภาพของพนักงานอย่างยุติธรรม ไม่เลือกปฎิบัติ
โดยบริษัทจะจ่ายผลตอบแทนให้พนักงานตามความรู้ความสามารถ
รวมทั้งจัดให้มีการเติบโตตามสายอาชีพ และให้สิทธิด้านต่างๆเกี่ยวกับการจ้างงาน เช่น
การอนุญาตให้ลางาน การมีช่องทางสื่อสารระหว่างพนักงานและผู้บริหาร
เพื่อรับฟังปัญหาและแลกเปลี่ยนความคิดเห็นระหว่างกัน

บริษัทฯจัดสวัสดิการเพื่อให้พนักงานมีพื้นฐานการดำรงชีวิตที่ดี ส่งเสริมสุขภาพทั้งกายและใจ ดังนี้

-   จัดให้มีกองทุนสำรองเลี้ยงชีพเพื่อให้พนักงานมีเงินทุนในการดำรงชีพหลังออกจากงาน

-   จัดทำประกันชีวิตและประกันอุบัติเหตุให้แก่พนักงาน

-   จัดชุดเครื่องแบบพนักงานให้ 2 ชุดต่อปี

-   จัดรถรับส่งเพื่ออำนวยความสะดวกในการเดินทางมาปฏิบัติงาน

-   จัดที่พักหรือเงินช่วยเหลือค่าเช่าบ้านสำหรับพนักงาน

-   จัดอาหารราคาประหยัดและควบคุมสุขอนามัยที่เหมาะสมให้แก่พนักงาน

-   จัดเงินช่วยเหลือค่าพาหนะในการเดินทางไปปฏิบัติงานนอกพื้นที่ทั้งในและต่างประเทศ

-   จัดเงินช่วยเหลือสำหรับพนักงานที่ปฏิบัติงานกะ

-   จัดสวัสดิการค่ารักษาพยาบาลสำหรับพนักงานและครอบครัว

-   จัดสวัสดิการค่าเล่าเรียนบุตรพนักงาน

-   จัดกิจกรรมสังสรรค์ปีใหม่

-   จัดกิจกรรมทำบุญโรงงาน

การพัฒนาความรู้และศักยภาพของพนักงาน

ในส่วนของการพัฒนาพนักงาน บริษัทฯให้ความสำคัญทางด้านการพัฒนาศักยภาพ ความรู้
ความสามารถอย่างต่อเนื่อง โดยพนักงานทุกระดับต้องได้รับการฝึกอบรมเพื่อเพิ่มพูนความรู้
ความเข้าใจ และทักษะ อย่างสม่ำเสมอและต่อเนื่อง

ในปี 2559 บริษัทฯได้จัดรูปแบบการพัฒนาบุคลากรที่หลากหลายแนวทางและวิธีการต่างๆดังนี้

(table3)

+--------------+-------------------------------+-----------------------+
| แนวทาง       | วิธีการ                         | ผลงานปี 2559           |
+--------------+-------------------------------+-----------------------+
| On the Job   | หัวหน้างา                       | พนักงานเข้าใหม่แล        |
| Training     | นสอนให้พนักงานมีความรู้และทักษะที่จำเ | ะพนักงานที่โอนย้ายหน่วยงาน |
|              | ป็นของตำแหน่งงานต่างๆเพื่อให้พนักงาน |                       |
|              | สามารถปฏิบัติงานได้อย่างมีประสิทธิภาพ |                       |
|              | รวมถึงมีการทบ                   |                       |
|              | ทวนความรู้ภายในองค์กรอย่างสม่ำเสมอ |                       |
+--------------+-------------------------------+-----------------------+
| การอ         | หลักสูตร                        | จำนวน 10 หลักสูตร       |
| บรมภายในบริษัท |                               |                       |
|              | 1.                            | 163 ราย จาก 175 ราย   |
| (In-house    | การต                          | คิดเป็นสัดส่วนร้อยละ 93.14 |
| Classroom    | รวจประเมินภายในระบบจัดการพลังงาน | คิดเป็นชั่วโมงอบรมคนละ    |
| Training)    | (EnMS Internal Audit)         | 29.84 ชั่วโมง/คน/ปี      |
|              |                               | โดยทั้งนี้ต้องมีช           |
|              | 2.                            | ั่วโมงอบรมต่อเนื่องอย่างน้อย |
|              | ทบทว                          | 6 ชม/คน/ปี             |
|              | นผู้ควบคุม/ผู้บังคับ/ผู้ให้สัญญาณแก่ผู้บังคับ | และมีการฝึกอบรมฝีมือแรงงา |
|              |                               | นในสัดส่วนไม่น้อยกว่าร้อยละ |
|              | ปั่นจั่น                          | 50 ของจำนวนลูกจ้างทั้งหมด |
|              |                               | ตามพระราชบัญญัติส        |
|              | 3.                            | ่งเสริมการพัฒนาฝีมือแรงงาน |
|              | การใช้พลังงานและการพิสูจน์ผลประหยัด | พ.ศ. 2545             |
|              |                               |                       |
|              | ตามมาตรฐาน ISO 50006 และ ISO  |                       |
|              | 50015                         |                       |
|              |                               |                       |
|              | 4. ISO 9001 : 2015 Internal   |                       |
|              | Auditor                       |                       |
|              |                               |                       |
|              | 5. จิตสำนึกด้านความปลอดภัย Safety |                       |
|              | Awareness                     |                       |
|              |                               |                       |
|              | 6. การดับเพลิงขั้นต้น              |                       |
|              |                               |                       |
|              | 7.                            |                       |
|              | ทบทวนหน้าที่ทีมตอบโต้ภาวะฉุกเฉินและ  |                       |
|              | สังเกตการณ์พร้อมร่วมสถานการณ์จำลอง |                       |
|              |                               |                       |
|              | 8.                            |                       |
|              | ค                             |                       |
|              | วามปลอดภัยในการทำงานเกี่ยวกับไฟฟ้า |                       |
|              |                               |                       |
|              | สำหรับลูกจ้างซึ่งปฏิบัติงานเกี่ยวกับไฟฟ้า |                       |
|              |                               |                       |
|              | 9. ปั้นจั่นตามกฎหมายกำหนด         |                       |
|              | ชนิดปั้นจั่นเหนือศีรษะ               |                       |
|              |                               |                       |
|              | 10. ภาษาอังกฤษธุรกิจเพื่อการสื่อสาร  |                       |
|              | 48 ชั่วโมง                      |                       |
+--------------+-------------------------------+-----------------------+
| การอบ        | ส่งเสริมให้พนักงานเข้าอบรมในหลักสูต  | จำนวน 42 หลักสูตร       |
| รมภายนอกบริษัท | รที่จัดโดยสถาบันและผู้เชี่ยวชาญภายนอก |                       |
|              |                               | 50 ราย                |
+--------------+-------------------------------+-----------------------+
| กา           | นำเสนอผลงานของแต่ละสายงาน      | 2 ครั้ง/ปี               |
| รนำเสนอผลงาน |                               |                       |
|              |                               | 1.  วันที่ 14 - 16       |
| (Goal        |                               |     กรกฎาคม 2559      |
| Program      |                               |                       |
| P            |                               |   จำนวนพนักงานที่เข้าร่วม  |
| resentation) |                               |   58 ราย              |
|              |                               |                       |
|              |                               | 1.  วันที่ 18 พฤศจิกายน   |
|              |                               |     2559              |
|              |                               |                       |
|              |                               |   จำนวนพนักงานที่เข้าร่วม  |
|              |                               |   68 ราย              |
+--------------+-------------------------------+-----------------------+

(table3)

นอกจากนี้ บริษัทฯ เปิดโอกาสให้พนักงานได้มีส่วนร่วมในการแสดงความคิดเห็น เสนอแนะ
หรือข้อร้องเรียนใดๆ
โดยบริษัทฯได้จัดให้มีกลไกการจัดการข้อร้องทุกข์ของพนักงานอย่างมีระบบเพื่อรับเรื่องร้องเรียนอย่างยุติธรรม
มีการรักษาความลับ
และเคารพหลักสิทธิมนุษยชนโดยมุ่งเน้นการทำความเข้าใจระหว่างพนักงานกับพนักงาน
และพนักงานกับองค์กร มีการตั้งคณะกรรมการตรวจสอบและวินิจฉัยเป็นรายกรณี ทั้งนี้
พนักงานสามารถร้องเรียนมายังผู้บังคับบัญชาโดยตรง
หรือผ่านช่องทางรับความคิดเห็นที่บริษัทฯจัดไว้ในสถานประกอบการ

นวัตกรรมและการเผยแพร่นวัตกรรม

บริษัทฯตระหนักดีว่าการดำเนินธุรกิจให้ยั่งยืนได้ต้องมีการติดตามและคิดค้นนวัตกรรมและเทคโนโลยี่ใหม่ๆอย่างต่อเนื่อง
บริษัทฯจึงสนับสนุนให้พนักงานและผู้บริหารเข้าร่วมฝึกอบรมและเข้าร่วมศึกษาดูงานแสดงนวัตกรรมและเทคโนโลยี่ที่เกี่ยวข้องกับการผลิต
การประหยัดพลังงาน และการพัฒนาผลิตภัณฑ์ ทั้งในและต่างประเทศ
เพื่อให้บุคลากรของบริษัทฯมีความรู้เท่าทันและตอบสนองความท้าทายที่อาจเกิดขึ้นในอนาคตได้
อีกทั้งสนับสนุนให้พนักงาน ผู้บริหาร
และผู้มีส่วนได้ส่วนเสียมีส่วนร่วมในการวิจัยและคิดค้นเกี่ยวกับการพัฒนาเทคโนโลยีการผลิต
และศึกษาคุณสมบัติของผลิตภัณฑ์อย่างลึกซึ้ง เพื่อต่อยอดความรู้ที่มีอยู่เดิม
พร้อมทั้งเผยแพร่ความรู้ที่คิดค้นได้จากงานวิจัยให้แก่สถานศึกษาที่มีความต้องการ

การร่วมพัฒนาชุมชนและสังคม

ในส่วนของการมีส่วนร่วมพัฒนาชุมชน
บริษัทฯได้จัดสรรงบประมาณในการสนับสนุนกิจกรรมของชุมชนอย่างต่อเนื่อง โดยในปี 2559
บริษัทฯได้ให้ความร่วมมือและการสนับสนุนกิจกรรมต่างๆดังต่อไปนี้

ให้ความร่วมมือในการดำเนินโครงการต่างๆของสำนักงานนิคมอุตสาหกรรมมาบตาพุด เช่น
โครงการธรรมาภิบาลสิ่งแวดล้อม
โครงการพัฒนาระบบการจัดทำทำเนียบการปลดปล่อยและเคลื่อนย้ายมลพิษ โครงการบริจาคโลหิต
เป็นต้น

การเข้าร่วมกิจกรรมสาธารณประโยชน์ เช่น การสร้างฝายชะลอน้ำ กิจกรรม BIG CLEANING
DAY 2016 กิจกรรมวันสิ่งแวดล้อมโลก ความปลอดภัย อาชีวอนามัย และพลังงาน

สนับสนุนกิจกรรมวันเด็กให้แก่ โรงเรียนวัดประชุมมิตรบำรุง99 สถานีตำรวจห้วยโป่ง
โรงเรียนบ้านมาบตาพุด โรงเรียนบ้านคลองขนุน โรงเรียนบ้านคลองบางไผ่ ชุมชนตลาดมาบตาพุด
โรงเรียนวัดห้วยโป่ง สำนักงานเคหะชุมชนมาบตาพุด และสำนักงานนิคมอุตสาหกรรมมาบตาพุด

สนับสนุนกิจกรรมสาธารณะกุศล ได้แก่ สนับสนุนกิจกรรมฟุตบอลการกุศลเพื่อช่วยเหลือผู้ติดเชื้อเอดส์
คามิลเลียน โซเชียล เซนเตอร์ มูลนิธิคณะนักบุญคามิลโล แห่งประเทศไทย
สนับสนุนกิจกรรมของสื่ออนุรักษ์สิ่งแวดล้อม สนับสนุนงานกาชาดจังหวัดระยอง
สนับสนุนการจัดกิจกรรมวันนักข่าว สนับสนุนกิจกรรมวันผู้สูงอายุชุมชนตลาดมาบตาพุด
สนับสนุนกิจกรรมกีฬาชุมชนมาบชลูด สนับสนุนกิจกรรมวันลอยกระทง
สนับสนุนกิจกรรมความปลอดภัยในการทำงานของสมาคมอุตสาหกรรมคอนกรีตไทย
ร่วมทำบุญผ้าป่าสามัคคีกับหน่วยงานต่างๆ และร่วมเป็นเจ้าภาพทอดกฐินวัดต่างๆ

สนับสนุนสินค้าชุมชน ได้แก่ ผลไม้ท้องถิ่น ชุดของฝากจากผลิตภัณฑ์ชุมชน
ชุดอาหารว่างที่ทำจากผลิตภัณฑ์ชุมชุน
และสนับสนุนข้าวหอมมะลิช่วยชาวนาของสำนักงานนิคมอุตสาหกรรมมาบตาพุด เป็นต้น

นอกจากการสนับสนุนกิจกรรมต่างๆในชุมชนแล้ว
บริษัทฯยังได้สนับสนุนให้เกิดการจ้างงานในชุมชนเพิ่มขึ้นด้วยการใช้บริการรถบรรทุกสินค้าของผู้ประกอบการในจังหวัดระยอง
รับบุคลากรในพื้นที่เข้าทำงานกับบริษัทฯ
รวมทั้งให้ความร่วมมือในการรับนักศึกษาจากสถาบันการศึกษาต่างๆทั้งในและต่างพื้นที่เข้าฝึกงานและดูงานอย่างต่อเนื่องทุกปี

11. การควบคุมภายในและการบริหารจัดการความเสี่ยง

ในการประชุมคณะกรรมการครั้งที่ 1/2560 เมื่อวันที่ 23 กุมภาพันธ์ 2560
โดยมีคณะกรรมการตรวจสอบเข้าร่วมประชุมด้วย
คณะกรรมการได้ประเมินระบบการควบคุมภายในโดยใช้แบบประเมินความเพียงพอของระบบการควบคุมภายในซึ่งรวมถึงการบริหารจัดการความเสี่ยง(ปรับปรุงตาม
COSO International Control - Integrated Framework ปี 2556)
ของสำนักงานกำกับหลักทรัพย์และตลาดหลักทรัพย์(ก.ล.ต.)
ซึ่งจากรายงานของคณะกรรมการตรวจสอบสรุปได้ว่า
จากการประเมินระบบการควบคุมภายในของบริษัทในด้านต่างๆ 5 ส่วน คือ
การควบคุมภายในองค์กร การประเมินความเสี่ยง การควบคุมการปฏิบัติงาน
ระบบสารสนเทศและการสื่อสารข้อมูล และระบบการติดตาม
คณะกรรมการเห็นว่าบริษัทฯมีระบบการควบคุมภายในที่เพียงพอและเหมาะสมกับสถานการณ์ปัจจุบัน
ในการที่จะติดตาม ควบคุม ดูแลการดำเนินงานของบริษัทฯ
รวมถึงการป้องกันทรัพย์สินของบริษัทจากการที่ผู้บริหารนำไปใช้โดยมิชอบหรือไม่มีอำนาจ

บริษัทฯยังไม่มีหน่วยงานตรวจสอบภายในจึงไม่มีความเห็นเกี่ยวกับระบบการควบคุมภายในของหน่วยงานดังกล่าว

  รายงานของคณะกรรมการตรวจสอบ

คณะกรรมการตรวจสอบของบริษัท ไทยไวร์โพรดัคท์ จำกัด(มหาชน)
ประกอบด้วยกรรมการอิสระจำนวน 3 ท่าน ได้แก่ นายสุริย์ บัวคอม
ประธานคณะกรรมการตรวจสอบ นางกิ่งเทียน บางอ้อ และนายนรเศรษฐ ไม้เกตุ
กรรมการตรวจสอบ ซึ่งเป็นผู้ทรงคุณวุฒิทางด้านการบริหาร การเงิน การบัญชี และกฎหมาย
โดยคณะกรรมการตรวจสอบมีความเป็นอิสระและมีคุณสมบัติครบถ้วนตามข้อกำหนดและแนวทางของสำนักงานคณะกรรมการกำกับหลักทรัพย์และตลาดหลักทรัพย์แห่งประเทศไทย
และไม่ได้แต่งตั้งเพื่อรักษาผลประโยชน์ของกรรมการ หรือผู้ถือหุ้นรายใหญ่

คณะกรรมการตรวจสอบได้ปฏิบัติหน้าที่ตามขอบเขต หน้าที่ และความรับผิดชอบ
ที่ได้รับมอบหมายจากคณะกรรมการบริษัทฯและสอดคล้องกับข้อกำหนดของสำนักงานคณะกรรมการกำกับหลักทรัพย์และตลาดหลักทรัพย์

ในรอบปี 2559 คณะกรรมการตรวจสอบได้มีการประชุมจำนวน 4 ครั้ง
โดยกรรมการตรวจสอบทุกท่านเข้าร่วมประชุมครบทุกครั้ง
และเป็นการประชุมร่วมกับผู้สอบบัญชีโดยไม่มีฝ่ายจัดการร่วมด้วยจำนวน 1 ครั้ง
สาระสำคัญของการปฏิบัติงานสรุปได้ดังนี้:

1.  การสอบทานความถูกต้อง ครบถ้วน เชื่อถือได้ของรายงานทางการเงินของบริษัท

คณะกรรมการตรวจสอบได้สอบทานข้อมูลที่สำคัญของงบการเงินรายไตรมาสและงบการเงินประจำปีสำหรับปี
2559 รวมถึงรายการระหว่างกัน และรายการที่อาจมีความขัดแย้งทางผลประโยชน์
ทั้งในประเด็นความถูกต้องเชื่อถือได้และความเหมาะสมของงบการเงิน
การเปลี่ยนแปลงที่มีผลกระทบต่องบการเงินอย่างมีสาระสำคัญ นโยบายการบัญชี
และการเปิดเผยข้อมูล ก่อนที่จะนำเสนอให้ที่ประชุมคณะกรรมการพิจารณาอนุมัติ
โดยในการประชุมเพื่อพิจารณาเรื่องดังกล่าวคณะกรรมการตรวจสอบได้สอบถามและรับฟังคำชี้แจงจากผู้บริหารและผู้สอบบัญชี
ซึ่งคณะกรรมการตรวจสอบมีความเห็นสอดคล้องกับผู้สอบบัญชีว่าการจัดทำงบการเงินเป็นไปตามข้อกำหนดของกฎหมายและมาตรฐานบัญชีตามหลักการบัญชีที่รับรองทั่วไป
งบการเงินของบริษัทมีความถูกต้องตามที่ควรในสาระสำคัญตามมาตรฐานการรายงานทางการเงิน
รวมทั้งมีการเปิดเผยข้อมูลในงบการเงินอย่างครบถ้วน เชื่อถือได้

2.  การสอบทานความเพียงพอของระบบการควบคุมภายใน

คณะกรรมการตรวจสอบได้สอบทานความเพียงพอของระบบการควบคุมภายใน
รวมถึงให้คำแนะนำต่อฝ่ายจัดการในการบริหารความเสี่ยงเพื่อเพิ่มประสิทธิภาพในการดำเนินกิจการ
และเพื่อให้เกิดความพร้อมรองรับกรณีที่สถานการณ์ไม่เป็นไปตามคาด
โดยจากการสอบทานคณะกรรมการตรวจสอบมีความเห็นว่าบริษัทฯมีระบบการดูแลและควบคุมการดำเนินงานอย่างเพียงพอสอดคล้องกับสถานการณ์ของบริษัท
และไม่พบข้อบกพร่องที่เป็นสาระสำคัญเกี่ยวกับระบบการควบคุมภายใน

3.  การปฏิบัติตามกฎหมายและกฎระเบียบของสำนักงาน กลต.
    ตลาดหลักทรัพย์ฯและกฎหมายอื่นที่เกี่ยวข้อง

คณะกรรมการตรวจสอบให้ความสำคัญกับการปฎิบัติตามกฎหมายว่าด้วยหลักทรัพย์และตลาดหลักทรัพย์
ข้อกำหนดของตลาดหลักทรัพย์ หรือข้อกฎหมายที่เกี่ยวข้องกับธุรกิจของบริษัท ซึ่งจากการสอบทาน
คณะกรรมการตรวจสอบไม่พบประเด็นที่เป็นสาระสำคัญในเรื่องการไม่ปฏิบัติตามกฎหมายและข้อกำหนดที่เกี่ยวข้องกับบริษัท

4.  การสอบทานรายการที่เกี่ยวโยงกันหรือรายการที่อาจมีความขัดแย้งทางผลประโยชน์

คณะกรรมการตรวจสอบได้สอบทานรายการที่เกี่ยวโยงกันหรือรายการที่อาจมีความขัดแย้งทางผลประโยชน์
โดยยึดหลักความระมัดระวัง ความสมเหตุสมผล
และคำนึงถึงประโยชน์ของผู้มีส่วนได้เสียของบริษัทฯเพื่อให้มั่นใจได้ว่าการอนุมัติรายการและการเปิดเผยข้อมูลเป็นไปตามข้อกำหนดหรือประกาศของตลาดหลักทรัพย์และสำนักงานคณะกรรมการกำกับหลักทรัพย์และตลาดหลักทรัพย์
ซึ่งจากการสอบทานคณะกรรมการตรวจสอบไม่พบประเด็นที่เป็นสาระสำคัญในเรื่องการไม่ปฏิบัติตามหลักเกณฑ์รายการที่เกี่ยวโยงกัน
หรือรายการที่อาจมีความขัดแย้งทางผลประโยชน์

5.  การพิจารณาความเหมาะสมของผู้สอบบัญชี

คณะกรรมการตรวจสอบได้พิจารณาความเหมาะสมของผู้สอบบัญชี โดยพิจารณาถึงทักษะ ความรู้
ความสามารถ ความน่าเชื่อถือ และผลการปฏิบัติงานในรอบปีที่ผ่านมา
รวมถึงพิจารณาความเป็นอิสระ คุณภาพของผู้สอบบัญชี และความเหมาะสมของค่าตอบแทน
ซึ่งคณะกรรมการตรวจสอบมีความเห็นเสนอต่อคณะกรรมการบริษัทให้แต่งตั้งบริษัท เอเอสวี แอนด์
แอสโซซิเอทส์ จำกัด เป็นผู้สอบบัญชีสำหรับปี 2559 เพื่อนำเสนอต่อที่ประชุมผู้ถือหุ้น

  ความเห็นของคณะกรรมการตรวจสอบโดยสรุป

ในรอบปี 2559
คณะกรรมการตรวจสอบได้ปฏิบัติหน้าที่ครบถ้วนตามที่ได้รับมอบหมายจากคณะกรรมการบริษัท
โดยใช้ความรู้ความสามารถอย่างเต็มที่ และทำหน้าที่โดยอิสระ ไม่มีข้อจำกัดจากกรรมการ ผู้บริหาร
พนักงานและผู้ที่เกี่ยวข้อง

ในภาพรวมคณะกรรมการตรวจสอบเห็นว่า คณะกรรมการบริษัทและผู้บริหารของบริษัทฯ
มีจริยธรรมและความมุ่งมั่นในการปฏิบัติหน้าที่เพื่อให้บรรลุเป้าหมายของบริษัทฯอย่างมีคุณภาพ
และให้ความสำคัญต่อการดำเนินงานภายใต้การกำกับดูแลกิจการที่มีประสิทธิผล โปร่งใส
และเชื่อถือได้ มีการปฏิบัติเกี่ยวกับรายการที่เกี่ยวโยงกันอย่างถูกต้อง
มีระบบการควบคุมภายในที่มีประสิทธิภาพเพียงพอและเหมาะสมกับสภาพแวดล้อมของการดำเนินธุรกิจในปัจจุบัน
มีการปฏิบัติตามกฎหมายและกฎระเบียบที่เกี่ยวข้อง
และมีการจัดทำรายงานทางการเงินและการเปิดเผยข้อมูลอย่างถูกต้อง ครบถ้วน เป็นที่เชื่อถือได้

(นายสุริย์ บัวคอม)

  ประธานกรรมการตรวจสอบ

12. รายการระหว่างกัน

บริษัทหรือบุคคลที่มีความขัดแย้งทางผลประโยชน์ที่มีการทำรายการระหว่างกันมีดังนี้:-

(table3)

+--------------------+------------------------+-----------------------+
| บร                 | ลักษณะความสัมพันธ์         | รายชื่อกรรมการร่วมกัน     |
| ิษัทที่มีรายการระหว่างกัน |                        |                       |
+--------------------+------------------------+-----------------------+
| บริษัท ทักษิณคอนกรีต    | เป็นผู้ถือหุ้นใน             | นายเอกมินทร์ งานทวี      |
| จำกัด(มหาชน)        | บมจ.ไทยไวร์โพรดัคท์       |                       |
|                    | ในสัดส่วนร้อยละ 10        |                       |
|                    | และมีกรรมการและผู้ถ       |                       |
|                    | ือหุ้นบางท่านเป็นบุคคลคนเดียว |                       |
|                    | กัน(ไม่มีอิทธิพลในการบริหาร) |                       |
+--------------------+------------------------+-----------------------+
| บริษัท ไทยลาวลิกไนท์   | มีผู้ถือหุ้นและกรรมการร่วมกัน  | นายฉัตรชัย ศิริวัฒนา       |
| จำกัด               |                        |                       |
|                    |                        | นายเอกมินทร์ งานทวี      |
|                    |                        |                       |
|                    |                        | นายธงชัย ณ นคร         |
+--------------------+------------------------+-----------------------+
| บริษัท เซ็นจูรี่         | มีผู้ถือหุ้นและกรรมการร่วมกัน  | ปัจุบันบริษัท เซ็นจูรี่        |
| อิเลคโทรนิคส์ แอนด์    |                        | อิเลคโทรนิคส์ แอนด์       |
| ซิสเต็มส์ จำกัด        |                        | ซิสเต็มส์ จำกัด           |
|                    |                        | มีสถานะล้มละลาย         |
+--------------------+------------------------+-----------------------+

(table3)

ทั้งนี้ รายการระหว่างบริษัทที่เกี่ยวข้องกันในปี 2559 ประกอบด้วย

(table4)

+---------------+--------+--------+-----------------------------------+
| ชื่อ            | ลักษณะ  | มูลค่า   | ความจำเป็นและสมเหตุสมผล             |
|               | รายการ |        |                                   |
|               |        | (ล     |                                   |
|               |        | ้านบาท) |                                   |
+---------------+--------+--------+-----------------------------------+
| บ             | ข      | 78.42  | บมจ. ทักษิณคอนกรีต                   |
| มจ.ทักษิณคอนกรีต | ายสินค้า |        | เป็นบริษัทผู้ผลิต                       |
|               |        |        | และจำหน่ายผลิตภัณฑ์คอนกรีตอัดแรงชนิดต่างๆ |
|               |        |        | ซึ่งต้องใช้ลวดเหล็กแรงดึงสูงเป็นวัตถุดิบสำคัญ |
|               |        |        | ซึ่งบริษัทที่ทำธุรกิจประเ                 |
|               |        |        | ภทนี้เป็นกลุ่มลูกค้าเป้าหมายที่สำคัญของบริษัทฯ |
|               |        |        | การที่บริษัทฯมีการขายสินค้าให้แก่          |
|               |        |        | บมจ.ทักษิณคอนกรีต                    |
|               |        |        | โ                                 |
|               |        |        | ดยคิดราคาซื้อขายตามราคาที่ใกล้เคียงกับราค |
|               |        |        | าที่คิดกับบุคคลภายนอกและเป็นไปตามราคาตล |
|               |        |        | าดจึงเป็นไปตามความจำเป็นและสมเหตุสมผล |
|               |        |        | เนื่อ                               |
|               |        |        | งจากทำให้บริษัทฯสามารถเพิ่มยอดขายซึ่งส่งผ |
|               |        |        | ลดีต่อความสามารถในการทำกำไรของบริษัทฯ |
+---------------+--------+--------+-----------------------------------+
| บจ            | เงินให้กู้ | 380.79 | เป็นเงินให้กู้ส                        |
| ก.ไทยลาวลิกไนท์ |        |        | ำหรับโครงการโรงไฟฟ้าซึ่งคงค้างมาจากอดีต |
|               |        |        | ปัจจุบันไม่มีการให้กู้ยืมระหว่างกัน          |
+---------------+--------+--------+-----------------------------------+
| บจก.เซ็นจูรี่     | เงินให้กู้ | 312.49 | เป็นเงินให้กู้ส                        |
| อิเลคโทรนิคส์    |        |        | ำหรับหมุนเวียนในกิจการซึ่งคงค้างมาจากอดีต |
| แอนด์ ซิสเต็มส์   |        |        | ปัจจุบันไม่มีการให้กู้ยืมระหว่างกัน          |
+---------------+--------+--------+-----------------------------------+

(table4)

นโยบายการกำหนดราคาระหว่างกัน

บริษัทฯขายสินค้าให้กับ บริษัท ทักษิณคอนกรีต จำกัด(มหาชน)
โดยคิดราคาขายตามราคาตลาดและมีเงื่อนไขการชำระเงิน 90 วัน
ซึ่งเงื่อนไขดังกล่าวเป็นเงื่อนไขที่เป็นปกติ เช่นเดียวกับที่ขายให้กับกิจการอื่นที่ไม่เกี่ยวข้องกัน

นโยบายและแนวโน้มการทำรายการระหว่างกันในอนาคต

บริษัทฯมีนโยบายว่าการทำรายการระหว่างกันที่สำคัญต้องได้รับการพิจารณาและอนุมัติจากคณะกรรมการ
และต้องดำเนินการตามหลักเกณฑ์ของประกาศคณะกรรมการตลาดทุนว่าด้วยหลักเกณฑ์ในการทำรายการที่เกี่ยวโยงกันและประกาศคณะกรรมการตลาดหลักทรัพย์แห่งประเทศไทย
เรื่อง
การเปิดเผยข้อมูลและการปฏิบัติการของบริษัทจดทะเบียนในรายการที่เกี่ยวโยงกันอย่างเคร่งครัด

ทั้งนี้
การทำรายการระหว่างกันของบริษัทฯในอนาคตจะเป็นรายการที่ดำเนินการทางธุรกิจตามปกติทางการค้า
โดยบริษัทฯ ยังคงมีนโยบายดำเนินการค้าตามปกติกับ บริษัท ทักษิณคอนกรีต จำกัด(มหาชน)
ซึ่งเป็นลูกค้ารายใหญ่รายหนึ่งของบริษัทอย่างต่อเนื่อง
โดยบริษัทจะคิดราคาซื้อ/ขายสินค้าตามราคาตลาดหรือราคาที่ใกล้เคียงกับราคาที่คิดกับบุคคลภายนอก
ส่วนรายการระหว่างกันอื่นๆ
บริษัทฯไม่มีนโยบายที่จะให้กู้หรือทำรายการระหว่างกันอื่นๆที่ไม่ใช่รายการที่ดำเนินการทางธุรกิจตามปกติ